title: Valtiopäivätalo (Saksa)

text: Valtiopäivätalo rakennettiin vuonna 1894 Saksan keisarikunnan parlamentin eli valtiopäivien istuntopaikaksi ja se oli samassa käytössä myös Weimarin tasavallan aikana. Rakennus vaurioitui pahoin vuoden 1933 tuhopoltossa ja myöhemmin toisen maailmansodan pommituksissa. Kylmän sodan aikana rakennus oli tilapäiskäytössä, mutta vuonna 1999 liittopäivät muuttivat takaisin restauroituun rakennukseen.


title: Valtiopäivätalo (Saksa)

text: Saksaksi rakennuksen virallinen nimi on "Reichstagsgebäude" eli ”Valtiopäivärakennus”, mutta sitä kutsutaan tavallisesti lyhyemmin nimellä "Reichstag" (”Valtiopäivät”). Termillä "Reichstag" viitattiin alun perin Saksan valtiopäiviin, jotka kuitenkin korvattiin toisen maailmansodan ja liittotasavallan perustamisen jälkeen Saksan liittopäivillä (). Nykyään "Reichstag" tarkoittaa siis rakennusta ja "Bundestag" siinä kokoontuvaa parlamenttia.


title: Valtiopäivätalo (Saksa)

text: Saksan keisarikunnan valtiopäivät syntyivät vuonna 1871. Jo seuraavana vuonna järjestettiin arkkitehtikilpailu uudesta valtiopäivätalosta Berliinin Königsplatzin (nykyinen Platz der Republik) itälaidalle. Voittanutta ehdotusta ei kuitenkaan koskaan ryhdytty toteuttamaan käytännön vaikeuksien sekä keisari Vilhelm I:n, valtakunnankansleri Otto von Bismarckin ja valtiopäivien välisten erimielisyyksien vuoksi.


title: Valtiopäivätalo (Saksa)

text: Vuonna 1882 järjestettiin toinen kilpailu, jonka voitti frankfurtilainen arkkitehti Paul Wallot. Rakennuskomission vaatimuksesta hän kuitenkin joutui muuttamaan suunnitelmiaan useaan otteeseen. Keisari Vilhelm I muurasi rakennuksen peruskiven 9. kesäkuuta 1884. Kuriositeettina mainittakoon, että keisarin iskiessä peruskiveä vasaralla protokollan mukaan vasara hajosi osiinsa. Uusi keisari Vilhem II sekaantui useaan otteeseen rakennustöihin pyrkien muuttamaan rakennusta enemmän mieleisekseen. Wallot ei kuitenkaan suostunut muutoksiin ja valtiopäivät tuki hänen kantaansa. Rakennustyö kesti kymmenen vuotta ja niiden päättymistä juhlittiin lakikiven paikalleen asettamisella 5. joulukuuta 1894.


title: Valtiopäivätalo (Saksa)

text: Valtiopäivätalo yhdistää useita eri rakennustyylejä, tosin italialainen renessanssityyli on hallitseva. Wallot yhdisti tämän Alppien eteläpuolisen tyylin erilaisiin saksalaisiin rakennustyyleihin. Samalla hän käytti rakennuksessa yksityiskohtia saksalaisen kulttuurialueen eri puolilta. Vaikka kriitikot syyttivätkin Wallotia ”tyylien sekasotkun” luomisesta, hän onnistui luomaan rakennuksen, joka kuvastaa erinomaisella tavalla saksankielisen kulttuurialueen moninaisuutta. Rakennus tunnusti Saksan federatiivisen luonteen eri osavaltioista koostuvana valtakuntana, mutta samalla se esitti olevansa koko Saksan kansan kansanedustuslaitoksen tyyssija. Rakennuksen kruunasi 75 metriä korkea, böömiläisestä kristallista ja teräksestä tehty lasikupoli, jonka suunnitteli rakennusinsinööri Hermann Zimmermann. Tämä ei symboloinut kulttuurista monimuotoisuutta, vaan pikemminkin Saksan teknistä edistystä. Lasikupolin kautta valtiopäiväsali sai luonnonvalaistuksen.


title: Valtiopäivätalo (Saksa)

text: Valtiopäivätalon sisätilat oli koristeltu erittäin loisteliaasti. Koristelussa toistuivat heraldiset symbolit, jotka toivat esiin Saksan koostumisen monista pienvaltioista, Saksan eri osia kuvaavat maalaukset sekä kuuluisia saksalaisia kuvaavat veistokset. Rakennuksessa oli istuntosali sekä valtiopäiville että eri osavaltioiden edustajista koostuvalla liittoneuvostolle, lisäksi siellä oli valiokuntien istuntosaleja, lukusali, kirjasto ja oleskelutiloja. Valtiopäivien arkisto tuli piankin koostumaan miljoonista niteistä. Niteitä voitiin toimittaa lukusaliin erittäin modernin pneumaattisen hissijärjestelmän avulla. Rakennuksessa oli myös oma generaattori. Näin siitä tuli Saksan ensimmäinen täysin sähköistetty parlamenttirakennus.


title: Valtiopäivätalo (Saksa)

text: Wallot oli suunnitellut rakennuksen julkisivuun tunnuslauseen ”"Dem Deutschen Volke"” (”Saksan kansalle”). Keisari Vilhelm II kuitenkin kielsi tämän liian kansanvaltaisena pitämänsä tunnuslauseen käytön. Lause saatiin paikalleen vasta vuonna 1916, jolloin tuolloinen valtakunnankansleri Theobald von Bethmann Hollweg onnistui sopimaan asiasta keisarin kanssa, kun parlamentti oli ensin hyväksynyt valtakunnalle uudet sotalainat. Keisari määräsi, että tunnuslauseen kirjaimet tuli valaa pronssista, joka oli sulatettu sotasaaliiksi saaduista vihollisen ammuksista. Kirjoituksen suunnitteli arkkitehti Peter Behrens.


title: Valtiopäivätalo (Saksa)

text: Pian rakennuksen käyttöönoton jälkeen kävi ilmi sen vakavin puute. Kansanedustajilla ei ollut rakennuksessa työtiloja. Puutetta koetettiin poistaa seuraavina vuosina lisärakennuksilla, mutta ne auttoivat ahdingossa vain hieman. Suorastaan legendaarinen on rakennuksessa toiminut kanttiini, joka omistajansa mukaan sai nimen Schulzen valtiopäiväryhmä. Nykyäänkin Berliinissä kiertää huuli, jonka mukaan Valtiopäivätalon kanttiini on koko kaupungin kehnoin ravintola.


title: Valtiopäivätalo (Saksa)

text: Vuoden 1918 vallankumouksen yhteydessä sosiaalidemokraattinen valtiopäiväedustaja Philipp Scheidemann julisti valtiopäivätalon lukusalin länsiparvekkeelta Saksan tasavallaksi 9. marraskuuta 1918. Nykyään paikalla on muistotaulu. Rakennuksessa jatkoi toimintaansa Weimarin tasavallan valtiopäivät.


title: Valtiopäivätalo (Saksa)

text: Valtiopäivätalo vaurioitui voimakkaassa tulipalossa 27. helmikuuta 1933, kuukausi sen jälkeen kun Adolf Hitler oli noussut Saksan valtakunnankansleriksi. Poliisi pidätti palon sytyttämisestä alankomaalaisen vasemmistoaktivistin Marinus van der Lubben, joka saatiin kiinni palopaikalta. Itse asiassa Valtiopäivätalo ei kuitenkaan palanut kokonaan. Rakennuksesta paloivat vain valtiopäivien istuntosali sekä eteisaula. Valokuvat, joissa koko Valtiopäivätalo näytetään ilmiliekeissä, ovat myöhempiä fotomontaaseja. Van der Lubbe tunnusti teon kuulusteluissa ja hänet teloitettiin giljotiinilla oikeudenkäynnin jälkeen. Natsit syyttivät tulipalosta kommunistista salaliittoa ja saivat siitä tehokkaan aseen vasemmiston toiminnan tukahduttamiseksi.


title: Valtiopäivätalo (Saksa)

text: Natsien 12-vuotisen valtakauden aikana Saksan valtiopäivät kokoontuivat Kroll-oopperan talossa, joka sijaitsi Königsplatzin länsilaidalla Valtiopäivätaloa vastapäätä. Käyttökelvottomaksi tuhoutunutta Valtiopäivätaloa ei kunnostettu alkuperäiseen asuunsa. Tuhoutuneet istuntosali ja eteisaula korjattiin vain pintapuolisesti. Berliinin olympialaisten aikaan vuonna 1936 rakennuksessa järjestettiin opastettuja kiertokäyntejä ulkomaalaisille kisaturisteille, ja kisojen jälkeen rakennus toimi näyttelytilana. Siellä järjestettiin esimerkiksi ”Ikuinen juutalainen” -näyttely sekä elokuvaesityksiä.


title: Valtiopäivätalo (Saksa)

text: Toisen maailmansodan aikana rakennus oli sotilaskäytössä, ja jopa sen muuttamista ilmatorjuntatorniksi harkittiin. Sodan loppuvaiheessa rakennuksessa toimi berliiniläisen Charité-klinikan synnytysosasto alkuperäisen vaurioiduttua pommituksissa. Liittoutuneiden pommittaessa Berliiniä 1945 Valtiopäivätalo oli symboliarvonsa vuoksi yksi puna-armeijan pääkohteista ja tuhoutui pahoin. Se oli myös viimeisiä vastarintapesäkkeitä keväällä 1945.


title: Valtiopäivätalo (Saksa)

text: Berliinin jaossa Valtiopäivätalo jäi täpärästi Länsi-Berliinin puolelle. Itä- ja Länsi-Berliinin välinen raja, joka 1961 suljettiin Berliinin muurilla, kulki vain muutaman metrin päässä siitä. Vuonna 1949 perustetun Saksan liittotasavallan pääkaupungiksi otettiin Bonn, jonne asettuivat myös Saksan liittopäivät. Raunioituneen ja ilman käyttäjää jääneen Valtiopäivätalon kohtalosta käytiin pitkiä väittelyitä, toisten kannattaessa sen purkamista ja toisten sen kunnostamista. Kuuluisa kupoli räjäytettiin 22. marraskuuta 1954. Virallinen peruste teolle oli sortumavaara ja kupolin muuta rakennusta rasittava paino. Asiantuntijat pitävät nykyään esitettyjä syitä kyseenalaisina, räjäytystyö lienee johtunut ennen muuta poliittisista syistä. Koska rakennuksen lopullisesta kohtalosta ei ollut selvyyttä, sitä hallinnoiva liittotasavallan rakennusvirasto tyytyi ensimmäisinä vuosina varmistamaan rakennuksen sortumavaaralta ja korjaamaan julkisivun yksinkertaistetussa muodossa.


title: Valtiopäivätalo (Saksa)

text: Lopulta säilyttämistä kannattanut mielipide voitti ja Valtiopäivätalo saneerattiin 1958–1971. Saneeraustyön aikana rakennuksen historiallinen ilmapiiri hävitettiin. Tuhopoltosta ja sodasta selvinneet veistoskoristeet, puuleikkaukset ja muut koristeet revittiin yksinkertaisesti irti ja tuhottiin. Saneerausta johtanut arkkitehti Paul Baumgarten perusteli tekoa selittämällä, että rakennuksen runsas ja kansallismielinen koristelu ei vastannut rakennuksen suunnitelleen Wallotin alkuperäisiä suunnitelmia. Väite on selkeästi väärä, koska Wallotin alkuperäisiä koristesuunnitelmia on säilynyt. Sitä paitsi Wallot selitti nimenomaan, että hän halusi luoda rakennuksen, joka korostaa Saksan historian ja maantieteen moninaisuutta.


title: Valtiopäivätalo (Saksa)

text: Jälleenrakennuksen yhteydessä myös rakennuksen historiallinen pohjapiirros muutettiin täysin toisenlaiseksi. Valtiopäivätaloon rakennettiin istuntosali, joka oli kolme kertaa vanhaa istuntosalia suurempi ja täten liian suuri jopa mahdolliselle yhteissaksalaiselle parlamentille. Baumgarten, jonka työtä tosin johdettiin hyvin tarkkaan liittotasavallan rakennusvirastosta, halusi luoda rakennuksen, joka ei lietso kansallismielisyyttä eikä kiihota mieliä nationalismiin. 1960- ja 1970-lukujen toiminnallisen funktionalismin hengessä toteutettu rakennus onnistui useimpien arvioijien mielestä tässä erinomaisesti. Rakennusta käytettiin kylmän sodan aikana satunnaisesti Liittotasavallan liittopäivien valiokunta- ja toimikuntaistuntoihin (joita DDR:n ilmavoimat usein häiritsivät lentämällä hävittäjillään matalalla aivan rajan pinnassa), varsinaiset liittopäivien istunnot olivat DDR:n ympäröimässä Berliinissä mahdottomia. Lisäksi sen tiloissa oli Saksan historiaa esitellyt pysyvä näyttely "Fragen an die deutsche Geschichte" (”Kysymyksiä Saksan historialle”).


title: Valtiopäivätalo (Saksa)

text: Kun Berliinin muuri murtui ja Saksat yhdistyivät, virallinen yhdistymisseremonia järjestettiin 3. lokakuuta 1990 Valtiopäivätalossa. Seuraavana päivänä yhdistyneen Saksan liittopäivät piti rakennuksessa symbolisen ensimmäisen istuntonsa. Pääkaupungin siirtäminen Bonnista Berliiniin oli kuitenkin poliittisesti vaikea kysymys, ja kun Saksan liittopäivät päätti 1991 siirtyä Berliiniin, päätös tehtiin vain niukalla ääntenenemmistöllä ja vasta pitkän väittelyn jälkeen.


title: Valtiopäivätalo (Saksa)

text: Valtiopäivätalo päätettiin saneerata liittopäiviä varten. Saneeraustöitä varten julistettiin kansainvälinen arkkitehtikilpailu, jonka voitti brittiläinen arkkitehti Sir Norman Foster. Hänen alkuperäinen suunnitelmansa tosin erosi huomattavasti siitä, mikä myöhemmin tosiasiallisesti toteutettiin. Hän oli suunnitellut Valtiopäivätalon ja sen sivurakennusten päälle jännitettäväksi suunnattoman suuren lasikaton, joka olisi ollut pinta-alaltaan noin kaksi kertaa Valtiopäivätalon suuruinen. Hankkeen kustannukset olisivat kuitenkin olleet suunnattomat, noin 1,3 miljardia Saksan markkaa, minkä johdosta liittopäiväedustajien enemmistö asettui vastustamaan suunnitelmaa. Tämän lisäksi monet berliiniläiset vierastivat suunnitelmaa, koska lasikatto olisi heidän mielestään ollut ruma. Berliinissä puhuttiinkin halveksivasti ”Saksan suurimmasta huoltoasemasta”. Foster joutuikin muuttamaan suunnitelmiaan. Hän sai tehtäväkseen suunnitella rakennukseen myöhemmin huomiota herättäneen lasikupolin. Vuonna 1994 Liittopäivien rakennuslautakunta päätti vain yhden äänen enemmistöllä toteuttaa Fosterin muokatun suunnitelman. Vähemmistö kannatti suunnitelmaa, joka olisi ennallistanut rakennuksen sen toista maailmansotaa edeltäneeseen asuun. Entisöinti maksoi lopulta yli 600 miljoonaa Saksan markkaa.


title: Valtiopäivätalo (Saksa)

text: Fosterin arkkitehtifirman Foster & Associates johdolla Valtiopäivätalosta purettiin sisäosat, mukaan lukien kaikki 60-luvulla tehdyt muutokset ja sen sisusta rakennettiin kokonaan uudelleen. Foster siis myös palautti rakennukselle lasikupolin, tosin huomattavasti modernimmassa muodossa kuin alkuperäinen 1890-luvun kupoli. Ennen saneeraustöiden aloittamista kuuluisat tilataiteilijat Christo ja Jeanne-Claude kietoivat Valtiopäivätalon kankaalla peittoon. Performanssi herätti sekä ihastusta että tyrmistystä. Liittopäivät muuttivat virallisesti rakennukseen vuonna 1999.


title: Valtiopäivätalo (Saksa)

text: Valtiopäivätalon rakentamisessa on otettu huomioon myös ekologiset näkökohdat. Erityiset eristeet ja lasitukset pyrkivät vähentämään energiahukan minimiin. Rakennuksen lämmitys- ja jäähdytysjärjestelmä hyödyntää maalämpöä sekä viilentävää pohjavesikerrosta. Valtiopäivätalo itse asiassa tuottaa enemmän energiaa kuin se kuluttaa. Monimutkainen peilisysteemi johtaa luonnonvalon kupolista istuntosaliin, jota siis valaistaan osin luonnonvalolla. Alkuaikojen tapaan rakennuksessa on taas oma voimanlähde, joka käyttää biodieseliä Mecklenburg-Vorpommerista.


title: Hansje Bunschoten

text: Hansje Bunschoten (3. toukokuuta 1958 Hilversum, Pohjois-Hollanti – 1. lokakuuta 2017 Almere, Flevoland) oli alankomaalainen vapaauimari, joka osallistui kotimaansa riveissä kesäolympialaisiin 1972 Münchenissä. Hän osallistui olympialaisissa 100 metrin vapaauintiin (12. sija, aika 1.00,79, karsiutui välierissä), 200 metrin vapaauintiin (6. sija, aika 2.08,40), 400 metrin vapaauintiin (7. sija, aika 4.29,70), 800 metrin vapaauintiin (7. sija, aika 9.16,69), 4 × 100 metrin vapaauintiviestiin (joukkueella Enith Brigitha, Anke Rijnders, Bunschoten, ja Josien Elzerman, 5. sija, aika 4.01,49), ja 4 × 100 metrin sekauintiviestiin (joukkueella Brigitha, Alie te Riet, Rijnders, ja Bunschoten, 5. sija, aika 4.29,99). 1980-luvulla Bunschoten toimi televisiossa uintikommentattorina.


title: Saksan Grand Prix 1994

text: Saksan Grand Prix 1994 oli Formula 1 -sarjan osakilpailu, joka ajettiin 31. heinäkuuta 1994 Hockenheimringillä. Kilpailun voitti paalulta kisaan lähtenyt Ferrarin Gerhard Berger.Ferrari saavutti ensimmäisen voiton sitten vuoden 1990 Espanjan GP:n.


title: Saksan Grand Prix 1994

text: Kilpailun lähdössä pääsuoralla tapahtui valtava kolari, jossa peräti kymmenen autoa joutui keskeyttämään. Mika Häkkinen todettiin syyliseksi joukkokolariin ja hänelle langetettiin yhden kilpailun mittainen osallistumiskielto. Ensimmäisen mutkan jälkeen tultaessa pitkälle suoralle Jean Alesin auto alkoi hyytyä radan varteen sähköongelmien takia.


title: Saksan Grand Prix 1994

text: Kierroksella 15 Benettonin Jos Verstappen tuli varikolle. Tankatessa bensaletku irtosi autosta ja polttoainetta lensi auton päälle. Syntyi valtava tulipalo, kun roiskunut polttoaine syttyi tuleen. Liekit olivat valtavat, mutta tulipalo oli pian ohi. Kukaan ei loukkaantunut tilanteessa vakavasti, koska kaikilla oli tulenkestävät vaatteet päällä. Tilanteesta selvittiin muutamalla palovammalla.


title: Saksan Grand Prix 1994

text: Ligier-tallille kilpailu oli hyvä, sillä Olivier Panis sijoittui toiseksi ja Éric Bernard kolmanneksi.


title: Unkarin Grand Prix 1994

text: Unkarin Grand Prix 1994 oli Formula 1 -sarjan osakilpailu, joka ajettiin 14. elokuuta 1994 Hungaroringillä. Kilpailu oli kauden kymmenes, ja sen voitti paalupaikalta kilpailuun lähtenyt Michael Schumacher. Voitto oli Schumacherille kauden seitsemäs.


title: Unkarin Grand Prix 1994

text: Mika Häkkinen puuttui joukosta saatuaan yhden kilpailun rangaistuksen aiheutettuaan kolarin Hockenheimin kilpailussa ensimmäisessä mutkassa. Hänet korvasi ranskalainen Philippe Alliot.


title: Belgian Grand Prix 1994

text: Belgian Grand Prix 1994 oli Formula 1 -sarjan osakilpailu, joka ajettiin 28. elokuuta 1994 Spa-Francorchamps'n radalla Belgiassa. Kilpailun voitti Damon Hill. Michael Schumacher hylättiin liian kuluneen pohjalevyn takia. Hän sai myös ajokiellon kahteen seuraavaan kilpailuun, mikä oli seurausta Britannian Grand Prix'n tapahtumista. Ilman hylkäystä Schumacher olisi voittanut kilpailun.


title: Reggie de Jong

text: Regina ”Reggie” Constance de Jong (s. 7. tammikuuta 1964 Hilversum, Pohjois-Hollanti), on entinen alankomaalainen vapaauimari, joka osallistui vuoden 1980 kesäolympialaisiin.


title: Reggie de Jong

text: Siellä hän voitti 4 × 100 metrin vapaauintiviestissä pronssia (joukkueella Conny van Bentum, Wilma van Velsen, de Jong, ja Annelies Maas, aika 3.49,51). Lisäksi hän ui 200 metrin vapaauinnin (5. sija, aika 2.02,76), 400 metrin vapaauinnin (7. sija, aika 4.15,98), sekä 800 metrin vapaauinnin (ei sijoittunut, aika 8.54,49).


title: Italian Grand Prix 1994

text: Italian Grand Prix 1994 oli Formula 1 -sarjan osakilpailu, joka ajettiin 11. syyskuuta 1994 Monzassa. Kilpailun voitti Damon Hill, jolle voitto oli kauden neljäs.


title: Italian Grand Prix 1994

text: Kilpailun alussa ensimmäiseen shikaaniin tultaessa tapahtui iso kolari, joka alkoi kun Eddie Irvine törmäsi Johnny Herbertin auton perään. Kolarissa oli osallisena muun muassa Johnny Herbert, David Coulthard, Eddie Irvine ja Rubens Barrichello. Kilpailu keskeytettiin, ja uusintalähtö oli edessä. Johnny Herbert lähti uusintalähtöön varikolta.


title: Italian Grand Prix 1994

text: Uusintalähdön jälkeen Gianni Morbidelli ajoi Curva Grande -mutkassa ulos ja joutui keskeyttämään. Samalla kierroksella myös Alessandro Zanardi ja Jos Verstappen joutuivat keskeyttämään. Molemmilta oli rengas rikki ja muita kolarista aiheutuneita vaurioita.


title: Italian Grand Prix 1994

text: Ennen Jean Alesin tuloa varikolle kierroksella 14 hän johti toisena ajanutta Gerhard Bergeriä kymmenellä sekunnilla. Kuitenkin varikkopysähdyksen jälkeen Alesi joutui keskeyttämään vaihdelaatikko-ongelmien takia.


title: Italian Grand Prix 1994

text:
Kilpailun loppuvaiheilla Williams-tallin Damon Hillillä ja David Coulthardilla oli melko turvallinen kaksoisjohto. Kolmantena ajanut Berger kuitenkin saavutti heitä koko ajan. Viimeisen kierroksen viimeisessä mutkassa Coulthardin vauhti yhtäkkiä hyytyi polttoaineen loppumisen takia ja hän putosi kuudenneksi. Kilpailun voittoon ajoi Hill, toiseksi tuli Berger ja kolmanneksi Mika Häkkinen.Video:
http://www.dailymotion.com/video/xq28cs_formula-1-san-marinon-grand-prix-1994-osa-1_sport


title: Portugalin Grand Prix 1994

text: Portugalin Grand Prix 1994 oli Formula 1 -sarjan osakilpailu, joka ajettiin 25. syyskuuta 1994 Estorilin radalla. Kilpailun voitti Damon Hill, jolle voitto oli kauden viides ja kolmas perättäinen.


title: Tenchi Muyō!

text: Tenchi Muyō! on japanilainen animesarja. Se julkaistiin alun perin Japanissa suoraan videolle, mutta myöhemmin ilmestynyt jatko-osa Tenchi Universe esitettiin myös televisiossa. Tenchi Muyō kertoo Tenchi-nimisestä pojasta, joka asuu isänsä ja isoisänsä kanssa.


title: Tenchi Muyō!

text: Eräänä päivänä Tenchi löytää salaperäisen portin ja saa kuulla isoisältään, että portin takana on miekka. Hän menee portista sisään luolaan ja ottaa miekan, mutta lyö sen melkein heti kahtia. Hän vapauttaa tietämättään Ryoko-nimisen naisdemonin. Ryoko ei kuitenkaan ilahdu vapautumisestaan ja alkaa vainota Tenchiä.


title: Tenchi Muyō!

text: Ryoko hajottaa koulun ajaessaan Tenchiä takaa, mutta vähitellen heidän välilleen syntyy sopu. Mukaan ilmestyvät myös prinsessa Ayeka ja hänen pikkusiskonsa Sasami. Ayeka etsii veljeään Yoshoa, joka katosi taistellessaan Ryokoa vastaan. Ayeka vie aluksi Tenchiltä tämän miekan, mutta antaa kuitenkin sen takaisin, kun tämä lupaa auttaa etsimään Yoshoa.


title: Tenchi Muyō!

text: Lopulta Ayeka löytää veljensä. Yosho osoittautuu Tenchin isoisäksi, mikä tarkoittaa, että Tenchi on kuninkaallista sukua. Ryoko ja Ayeka alkavat kilpailla Tenchistä. Myöhemmin mukaan sarjaan tulee tiedenero professori Washu, joka on Ryokon äiti. Joitakin mukana olevia hahmoja, kuten Ryo-oh-ki, Mihoshi ja Kiyone, ei nähdä sarjan video-versiossa, vaan ainoastaan Tenchi Universe -sarjassa.


title: Euroopan Grand Prix 1994

text: Euroopan Grand Prix 1994 oli Formula 1 -sarjan osakilpailu, joka ajettiin 16. lokakuuta 1994 Jerezissä. Kilpailun voitti Michael Schumacher jolle voitto oli jo kauden kahdeksas.


title: Japanin Grand Prix 1994

text: Japanin Grand Prix 1994 oli Formula 1 -sarjan kauden osakilpailu, joka ajettiin 6. marraskuuta 1994 Suzukan moottoriradalla. Kilpailun voitti Damon Hill.


title: Japanin Grand Prix 1994

text: Kierroksella 13 sattuneen kolarin, jossa eräs ratavirkailija loukkaantui, jonka takia kilpailu jouduttiin keskeyttämään. Uusintalähdön jälkeen kilpailu käytiin silloisten aikasääntöjen mukaan.


title: Australian Grand Prix 1994

text: Australian Grand Prix 1994 oli Formula 1 -sarjan osakilpailu, joka ajettiin 13. marraskuuta 1994 Adelaide Street Circuitilla. Kilpailun voitti Williamsin Nigel Mansell. Kilpailu oli JJ Lehdon viimeinen F1-osakilpailu.


title: Australian Grand Prix 1994

text: Kilpailu muistetaan erityisesti Michael Schumacherin ja Damon Hillin kolarista, joka ratkaisi mestaruuden Schumacherin hyväksi. Schumacher ajoi ulos kierroksella 36, mutta palasi radalle ja kolaroi Hillin kanssa. Schumacher keskeytti heti, mutta Hill jatkoi matkaansa vaurioituneella autollaan varikolle, jonne hän lopulta keskeytti. Schumacher voitti mestaruuden yhden pisteen erolla Hilliin.


title: Schizophrenia

text: Schizophrenia on brasilialaisen thrash metal -yhtye Sepulturan toinen täyspitkä albumi ja kolmas studiojulkaisu, joka nauhoitettiin ja miksattiin yhtyeen kotikaupungissa Belo Horizontessa elokuussa 1987.


title: Schizophrenia

text: Albumilla debytoi Sepulturan uusi kitaristi Andreas Kisser. Tyylillisesti yhtyeen musiikki muuttui esikoislevyn alkukantaisesta death metallista hieman thrash-tyylisen ilmaisuun.


title: Schizophrenia

text: Yli seitsemän minuuttia pitkä raita "Inquisition Symphony" on instrumentaalikappale. Raita "Troops of Doom" lisättiin Roadrunner Recordsin vuoden 1990 uudelleenjulkaisuun.


title: Schizophrenia

text: Kaikki kappaleet kirjoittanut Sepultura, ellei toisin mainita.


title: Schizophrenia

text: Vuoden 1990 CD-uudelleenjulkaisu


title: Schizophrenia

text: Vuoden 1997 uudelleenmasteroitu CD-julkaisuMuut muusikot


title: Schizophrenia

text: Muu henkilöstö


title: Sasami

text:
Sasami Masaki Jurai () on fiktiivinen hahmo animessa Tenchi Muyō!.
Sasami on Ayekan pikkusisko eli Jurain prinsessa ja perimysjärjestyksessä Ayekasta seuraava. Hän on pieni kodin hengetär, joka kokkaa ja siivoaa Tenchin kotona. Hänen seuranaan on yleensä Ryo-oh-ki: kanin ja oravan risteytys, joka maukuu kuin kissa ja voi halutessaan muuttua avaruusalukseksi.


title: Sasami

text: Sasami on oikeasti Tsunami (OVA:ssa). Todellinen Sasami kuoli ollessaan pieni, mutta Tsunami yhdistyi kuolleeseen ruumiiseen ja hän heräsi eloon. Kun Sasamin kuva heijastuu vedestä, pinnassa näkyy Tsunami.


title: Steve Shutt

text: Steve Shutt (s. 1. heinäkuuta 1952 Willowdale, Ontario, Kanada) on entinen kanadalainen jääkiekkoilija.


title: Steve Shutt

text: Toronto Marlboros Ontario Hockey League -sarjassa (OHL) oli Shuttin ensimmäinen seura. 1971 Shutt nimettiin liigan kakkostähdistöön ja seuraavana vuonna sen ykköstähdistöön. NHL-seura Montreal Canadiensin varaama Shutt aloitti joukkueessa kaudella ; hänestä tuli olennainen osa viisi Stanley Cupia 1970-luvulla voittaneessa organisaatiossa. Kaudella Shutt oli NHL:n paras maalintekijä, kun Canadiens teki NHL-historiaa häviämällä runkosarjassa vain 8 ottelua 80:stä. Jacques Lemairen ja Guy Lafleurin kanssa hän muodosti NHL:n tuolloisen huippuketjun ja hänen 60 maaliaan olivat liigan vasemman laitahyökkääjän paikan ennätys. Ennätyksen rikkoi Luc Robitaille tehtyään 63 maalia runkosarjakaudella .


title: Steve Shutt

text: Urallaan hän teki runkosarjassa 424 maalia ja antoi 393 syöttöä (= 817 tehopistettä) 930 ottelussa. 99 playoff-pelissä hän teki 50 maalia ja antoi 48 maalisyöttöä.


title: Norfolkinterrieri

text: Norfolkinterrieri on pieni ja pirteä terrieri. Se on hyvin samankaltainen kuin norwichinterrieri, josta se eroaa riippuvilla korvillaan. Roduilla on korvia lukuun ottamatta sama rotumääritelmä. Suomessa norfolk on harvinaisempi kuin norwich, mutta viime aikoina rotujen voimasuhteet ovat selvästi tasoittuneet. Norfolk on terhakka pikku koira. Se on temperamenttinen ja sisukas, suuttuessaan terävä ja mitäänpelkäämätön. Norfolkia pidetään aavistuksen verran norwichia mukautuvampana ja rauhallisempana.


title: Norfolkinterrieri

text: Alun perin norfolk oli tarkoitettu rottien hävittämiseen, ja siinä työssä ne olivatkin tarpeellisen sisukkaita ja sinnikkäitä. Norfolk on kotoisin Itä-Englannista, missä se yleistyi 1900-luvun alussa erityisesti hevostiloilla. Hevosharrastajien mukana rotu levisi nopeasti ympäri maailmaa. Sekä riippu- että pystykorvaiset pienet terrierit rekisteröitiin vuodesta 1932 alkaen norwichinterriereinä, vaikka kasvattajat jalostivat niitä erillään. Vasta vuonna 1964 riippukorvaisille annettiin oma rotunimi, norfolkinterrieri. Sitä ennen molempia rotuja yhteisesti kutsuttiin myös trumpingtonninterriereiksi.


title: Norfolkinterrieri

text: Pienestä koostaan huolimatta norfolk on järeä, vanttera ja vahvaluustoinen koira. Se on matalaraajainen, korkeuttaan pitempi. Norfolkin pää on melko leveä, päälaki on kevyesti pyöristynyt. Sen voimakas kuono on kalloa lyhyempi. Norfolkeilla on tummat silmät, ja niiden pyöristyväkärkiset korvat roikkuvat etureunoistaan ohimoita myötäillen. Niillä on myös vahvat leuat ja kokoonsa nähden suuret hampaat. Norfolk liikku terhakkaan ryhdikkäästi takaraajojen työntäessä voimalla.


title: Norfolkinterrieri

text: Norfolkin turkki on kovaa, karkeaa ja suoraa. Sillä on kaulassa ja lavoissa pidempää ja pörröistä karvaa, joka muodostaa pienen röyhelön. Väriltään se on yleensä punertava tai harmahtava tai se voi olla selästään ja päälaestaan musta.


title: Takashi Miike

text: Takashi Miike (, s. 24. elokuuta 1960 Osaka, Japani) on kiistanalainen ja erittäin tuottelias japanilainen elokuvantekijä. Vuoden 1991 debyyttinsä jälkeen Miike on ohjannut yhteensä yli 70 elokuva-, video- ja televisioteosta. Vuosina 2001 ja 2002 julkaistiin 14 Miiken ohjaustyötä.


title: Takashi Miike

text: Takashi Miike valmistui maineikkaan elokuvantekijän Shōhei Imamuran perustamasta Japanin elokuvakoulusta, vaikka hän väittääkin käyneensä luennoilla vain harvoin.


title: Takashi Miike

text: Miiken ensimmäiset elokuvat olivat televisiotuotantoja ja suoraan videoille julkaistuja, ns. "V-Cinema"-julkaisuja, joiden väitettiin olleen yakuzan rahanpesutarkoituksessa rahoittamia, mutta väitteelle ei ole löytynyt minkäänlaisia pitäviä todisteita. "V-Cinema"-julkaisuja sensuroidaan löyhemmin, ja myös niiden tuottajat tarjoavat laajat luovat vapaudet ohjaajalle, joten Miike ohjaa niitä yhä ajoittain. Myöskään Japanissa suoraan videoille julkaistavia elokuvia ei pidetä automaattisesti "huonolaatuisina", niin kuin länsimaissa yleensä on tapana.


title: Takashi Miike

text: Vuoden 1995 "Shinjuku kuroshakai: China mafia sensō" oli Miiken ensimmäinen teatterilevitykseen päässyt elokuva. Sen äärimmäinen tyyli ja aiheisto luonnehtivat Miiken tulevaa tuotantoa. Elokuvasta tuli menestys. Todistettuaan kykynsä Miike pääsi työskentelemään suuremman budjetin elokuvien parissa. "Shinjuku kuroshakai: China mafia sensō" (1995) on myös ensimmäinen elokuva hänen "Kuroshakai"- eli Musta yhteiskunta -trilogiaansa, jonka muut osat ovat "Gokudō kuroshakai Rainy Dog" (1996) ja "Nihon kuroshakai Ley Lines" (1999).


title: Takashi Miike

text: Kansainväliseen tietoisuuteen Miiken toivat vuonna 2000 hänen edellisvuotisen "Audition"-elokuvansa ja väkivaltaisen yakuza-elokuvansa "Dead or Aliven" esitykset kansainvälisillä elokuvajuhlilla. Sittemmin Takashi Miike on saavuttanut kulttimaineen lännessä, ja maine kasvaa edelleen, kun hänen elokuviaan julkaistaan DVD:llä.


title: Takashi Miike

text: Miike on tunnettu mustasta huumoristaan ja šokeeraavista, erittäin väkivaltaisista ja yhteiskunnallisia tabuja koskettelevista elokuvistaan, joiden vuoksi hän onkin usein törmännyt sensuuriin sekä Japanissa että ulkomailla. Monet hänen elokuvistaan sisältävät erittäin yksityiskohtaisia kuvauksia rikollisten, erityisesti Japanin yakuzan, toimista, ja niiden väkivaltakohtaukset ovat sisällöltään yliampuvia ja lähes sarjakuvamaisia.


title: Takashi Miike

text: Huolimatta maineestaan väkivaltaisten ja epätavallisten elokuvien tekijänä on Miike todistanut olevansa erittäin monipuolinen elokuvaohjaaja ja ohjannut monentyyppisiä elokuvia: lämminhenkisiä lastenelokuvia ("Zebraman" ja "Yōkai daisensō"), historiallisia teoksia ("Sabu") ja koskettavia elokuvia, kuten roadtrip-tarinan "Chūgoku no chōjin". Jotkin hänen elokuvistaan ovat täysin perinteisten luokitusten ulkopuolella, joista hyvänä esimerkkinä on "Katakurien majatalo" ("Katakuri-ke no kōfuku"), musikaali-komedia-kauhu-ilveily.


title: Takashi Miike

text: Hänen vähemmän kiistanalaisia töitään ovat "Ley Lines" ja "Araburu tamashiitachi", jotka ovat vakavamielisiä rikollisdraamoja vahvoin henkilöhahmoin, ja vähemmän tunnettuihin elokuviin kuuluva "Andromedia": teiniscifidraama, jonka päähenkilöinä ovat J-pop-tyttöyhtye Speedin jäsenet. Hänen vuoden 2002 elokuvansa "Shin jingi no hakaba" on uudelleenfilmatisointi Kinji Fukasakun vuoden 1975 elokuvasta "Jingi no hakaba".


title: Takashi Miike

text: Kriitikot ovat huomauttaneet Miiken taiteellisen kehityksen arvoituksellisuudesta. Miike tekee samaan aikaan yhä valtavirrallisempia että radikaalimpia elokuvia; "1 puhelu tullut" on hänen kaupallisimpia elokuviaan, kun taas elokuvat kuten "Izo" (2004) ja hänen "Box"-osionsa "Three, Monster" -DVD:llä (2004), johon osallistuivat Miiken lisäksi eteläkorealainen Chan-wook Park ja kiinalainen Fruit Chan, ovat olleet vaikeammin lähestyttäviä, lähinnä "art house" -yleisöille ja extreme-elokuvien ystäville eivätkä suurelle yleisölle suunnattuja teoksia.


title: Takashi Miike

text: Suuresta tuotteliaisuudesta huolimatta olisi virheellistä pitää Miikeä tusinaohjaajana, joka suostuu mihin tahansa projektiin. Jopa akateemikot ovat tunnustaneet Miiken itsenäiseksi ohjaajaksi, jonka töistä löytyy syvyyttä, sekä tyylillistä että temaattista yhtenäisyyttä. Toistuvaa kuvakieltä ja teemoja elokuvissa ovat uudelleensyntymä, linnut, perhe, kaaos ja järjestys. Sellaisista elokuvista kuin "Visitor Q":sta ja "Izosta" voi löytää filosofista pohdiskelua väkivallan ja tabujen täyttämän ulkokuoren alta. Yhdessä hänen mielikuvituksellisen ja usein omaperäisen lähestymistapansa kanssa tämä tekee hänen töistään helposti tunnistettavia riippumatta siitä, minkä genren parissa hän milloinkin työskentelee.


title: Takashi Miike

text: Arvostelijat ovat pitäneet Miiken töitä usein loukkaavan misogynistisinä, kun taas hänen puolustajansa huomauttavat, että yleensä nimenomaan naishahmot saavuttavat lopullisen vallan ja käyttävät sitä vallitsevan japanilaisen patriarkaalisuuden kumoamiseen (esimerkkeinä "Audition" ja "Visitor Q"). Puolustajat näkevät Miiken elokuvat tinkimättömiksi kommentaareiksi yhä hajaantuneemmasta nyky-yhteiskunnasta ja hahmottavat Miiken elokuvien väkivaltaiset aiheet enemmänkin japanilaisen kulttuurin kritiikiksi kuin väkivallan ylistämiseksi.


title: Takashi Miike

text: Miiken kiistanalaisimpia elokuvia lienee väkivaltainen, mangasta elokuvaksi siirretty "Koroshiya 1" (tunnetaan myös nimellä "Ichi the Killer") vuodelta 2001. Elokuvan äärimmäistä väkivaltaa käytettiin hyväksi jopa elokuvan promootiossa, kun kansainvälisessä ensi-illassa Toronton kansainvälisillä elokuvajuhlilla yleisölle jaettiin oksennuspusseja, joita koristi elokuvan logo. Iso-Britannian elokuvatarkastamo (British Board of Film Classification) ei sallinut elokuvan leikkaamattoman version julkaisemista ja esitti syyksi naisiin kohdistetun seksuaalisen väkivallan. BBFC oli kuitenkin hieman aikaisemmin sallinut julkaista leikkaamattomana ranskalaisen "Irréversible"-elokuvan, joka sisältää yhdeksän minuutin raiskauskohtauksen. Hongkongissa elokuvasta leikattiin 15 minuuttia. Yhdysvalloissa elokuvasta on näytetty leikaamatonta versiota (MPAA ei ole luokittelut sitä), ja Beneluxissa ja pohjoismaissa siitä julkaistiin leikkaamaton DVD.


title: Takashi Miike

text:
Vuonna 2005 Miikeä pyydettiin ohjaamaan jakso yhdysvaltalaiseen "Masters of Horror" -TV-sarjaan, johon on osallistunut muita kauhuelokuvien "mestariohjaajia", kuten John Carpenter, Tobe Hooper ja Dario Argento. Väkivallan ja seksuaalisuuden osalta hänelle luvattiin täydet taiteelliset vapaudet. Takashi Miiken ohjaama "Imprint"-jakso oli kuitenkin niin yksityiskohtainen ja häiritsevä, että Showtime (kanava joka näytti "Masters of Horroria") ei suostunut näyttämään sitä. Sarjan luoja Mick Garris ylisti jaksoa ällistyttäväksi mutta jopa hänelle vaikeaksi katseltavaksi. Vaikka jaksoa ei ole näytetty televisiossa Yhdysvalloissa, on "Imprint" kuitenkin esitetty useassa muussa maassa ja se on mukana "Masters of Horrorin" DVD-julkaisussa.
Myös Dario Argenton "Masters of Horroria" varten ohjaamasta "Jenifer"-jaksosta leikattiin väkivaltaisia kohtauksia pois.


title: Britney

text: Britney tarkoittaa seuraavia henkilöitä ja asioita:


title: Westmalle

text: Westmalle voi tarkoittaa ainakin seuraavia asioita:


title: California Institute of Technology

text: California Institute of Technology (Caltech) on yksityinen yliopisto Pasadenassa Yhdysvaltojen Kalifornian osavaltiossa. Se keskittyy luonnontieteisiin ja tekniikkaan. Siellä on myös NASAn yhteistyökumppanina toimiva Jet Propulsion Laboratory. Vaikka Caltech on pieni oppilaitos, (noin 2 100 opiskelijaa) se on useasti arvioitu maailman parhaaksi yliopistoksi. Yliopiston tutkijat ovat saaneet yhteensä 17 Nobel-palkintoa.


title: California Institute of Technology

text: Maailman viidensadan huippuyliopiston Shanghai-yliopistovertailussa Caltech sai vuonna 2014 sijaluvun 7.


title: California Institute of Technology

text: Yhdysvaltalaisen televisiosarjan "Num3rot" yliopistokohtaukset on kuvattu pääasiassa Caltechillä.


title: California Institute of Technology

text: Caltechin tutkijoiden saamat Nobel-palkinnot:


title: Pekka Saaristo

text: Pekka Saaristo (s. 23. marraskuuta 1948 Paimio) on Turussa asuva teatteriohjaaja ja näytelmäkirjailija.


title: Pekka Saaristo

text: Saaristo valmistui näyttelijäksi 1969 Tampereen yliopiston ensimmäiseltä ammattinäyttelijäkurssilta. Hän on myös opiskellut draamakirjallisuutta Helsingin yliopistossa sekä osallistunut teatterialan ja johtamisen täydennyskoulutukseen, muun muassa Teatteriohjaajien pitkälle täydennyskoulutuskurssille Teatterikorkeakoulussa 1980.


title: Pekka Saaristo

text: Saaristo on kirjoittanut yli 20 näytelmää sekä tehnyt lukuisia näytelmäsovituksia. Vuosina 2004–2005 Pekka Saaristo veti EU-rahoitteisen harrastajakesäteatteritoiminnan mestarikurssin, HARKE-hankkeen, jonka tuloksena kantaesitykseen valmistui kesällä 2005 seitsemän uutta näytelmää Varsinais-Suomessa.


title: Pekka Saaristo

text: Näytelmien ohella Saaristo on kirjoittanut muun muassa kertomuksia, pakinoita, runoja, lauluja ja aforismeja sekä tehnyt radio-ohjelmia. Hän on toiminut myös näyttelijänä, suomentajana sekä ilmaisu- ja vuorovaikutustaitojen kouluttajana.


title: Pekka Saaristo

text: Saaristo on Suomen Teatteriohjaajaliiton (1973–) ja Suomen Näytelmäkirjailijaliiton (1982–) jäsen.


title: Pekka Saaristo

text: Näyttelijä Petra Saaristo on Pekka Saariston tytär.


title: Pekka Saaristo

text:
Akka vaikka väkisin (sovitus ja ohjaus Heikki Luoman näytelmästä. Laajoen Kesäteatteri Mynämäki)
Matkalaukkukostaja! (sovitus ja ohjaus Heikki Luoman TV-elokuvasta. Laajoen Kesäteatteri Mynämäki)


title: Westmalle (panimo)

text: Westmallen panimo (Brouwerij der Trappisten van Westmalle) on belgialainen luostaripanimo. Se sijaitsee Westmallen kylässä, Belgiassa "Onze-Lieve-Vrouw van het Heilig Hart" -sisterssiläisluostarissa.


title: Westmalle (panimo)

text: Westmalle on suurin ja kaupallisin trappist-oluita tuottavista panimoista. Luostari tuottaa myös maitoa ja juustoa. Panimo valmistaa kolmea erilaista pintahiivaolutta.


title: Westmalle (panimo)

text: Luostari perustettiin vuonna 1794, mutta trappistiluostari siitä tuli vasta 22. huhtikuuta 1836. Samana vuonna apotti Martinus Dom aloitti pienen panimon rakentamisen, ja 10. joulukuuta tarjoiltiin lounaalla ensimmäisen kerran oman panimon olutta. Alkuvuosina olutta tehtiin vain omaan tarpeeseen. Paikallinen myynti luostarin porteilta alkoi vuonna 1856 ja tukkukauppa vuonna 1921.


title: Westmalle (panimo)

text: Westmalle on pannut tummaa olutta vuodesta 1856, mutta nykyinen dubbel perustuu ensi kerran vuonna 1926 tehdyn oluen reseptiin.


title: Westmalle (panimo)

text: Vuonna 1934 panimo kehitti ensimmäisen tripel-tyyppisen trappist-oluen. Sekä dubbelin että tripelin on sanottu saaneen alkunsa Westmallesta.


title: Westmalle (panimo)

text: Panimoon rakennettiin uudet tuotantotilat vuonna 1991 ja uusi pullotuslinja vuonna 2000. Nykyinen pullotuskapasiteetti on 45 000 pulloa tunnissa ja vuosittainen tuotantomäärä 120 000 hehtolitraa (2004).


title: Westmalle (panimo)

text: Westmalle valmistaa kolmea erilaista olutta. Extra on tarkoitettu munkkien nautittavaksi, muu tuotanto jakautuu 40:60 trippelin hyväksi. Westmallen oluthiiva tulee "Saccharomyces cerevisiae" -hiivasienestä. Myös Westvleterenin trappist-panimo käyttää Westmallen hiivaa.


title: Jaakko Kankaanpää

text: Jaakko Kankaanpää (s. 1962) on kirjallisuuden suomentaja, joka on kääntänyt englannista tieteiskirjallisuutta ja fantasiaa (muun muassa Michael Crichtonin, Orson Scott Cardin ja Kim Stanley Robinsonin romaaneja), dekkareita (muun muassa Agatha Christien, P. D. Jamesin ja Alexander McCall Smithin kirjoja), yleistä kaunokirjallisuutta kuten Robert Harrisin romaaneja, Eoin Colferin nuorten- ja lastenkirjoja sekä tietokirjallisuutta. Kankaanpää on suomentanut myös roolipelejä, kuten "RuneQuestia", "Roolimestaria" ja "Taru sormusten herrasta -seikkailupeliä".


title: Jaakko Kankaanpää

text: Kankaanpään suomennos David Eaglemanin kirjasta "Incognito: Aivojen salattu elämä" oli yksi vuoden 2013 kolmesta J. A. Hollon palkinnon ehdokkaasta. Hänen suomennoksensa Adam Smithin kirjasta "Kansojen varallisuus" oli saman palkinnon ehdokkaana vuonna 2016. Kankaanpäälle myönnettiin WSOY:n kirjasäätiön tunnustuspalkinto vuonna 2015.


title: Jaakko Kankaanpää

text: Kankaanpää pelaa kirjailijoiden jalkapallojoukkueessa FC Kynässä laitapuolustajana.


title: Marmorikissa

text: Marmorikissa ("Pardofelis marmorata") on pieni aasialainen kissaeläin. Marmorikissa on läheistä sukua afrikankultakissalle ja borneonkissalle.


title: Marmorikissa

text: Marmorikissa on noin 1,1 metriä pitkä, josta hännän osuus on noin 50 senttimetriä, painoa on noin 4–5 kiloa. Turkin väri vaihtelee kellanruskealla pohjalla olevien eriväristen täplien vuoksi ja muistuttaa niin paljon puuleopardin turkkia, että aikaisemmin marmorikissoja pidettiin puuleopardin pienikokoisena alalajina.


title: Marmorikissa

text: Marmorikissan levinneisyys ulottuu Etelä-Kiinasta Kaakkois-Aasian Sumatran ja Borneon sademetsiin saakka. Lajin levinneisyys on kuitenkin kaventunut metsänhakkuiden vuoksi.


title: Marmorikissa

text: Naaraan kantoaika on noin 81 vuorokautta. Pentuja marmorikissa saa yhdestä neljään kerralla. Lajin lisääntymisestä luonnossa tiedetään hyvin vähän.


title: Marmorikissa

text: Marmorikissa syö kaikkea pikkunisäkkäistä ja linnuista kaloihin ja sammakoihin.


title: Marmorikissa

text: Marmorikissaa uhkaa elinalueiden tuhoutuminen, ja marmorikissa on uhanalainen, mutta lukumäärää ei tiedetä, koska sitä on hyvin vaikea tutkia.


title: Aravana

text: Aravana tai arovana ("Osteoglossum bicirrhosum") on runsaan metrin pituiseksi kasvava suurisuomuinen kala, joka elää Etelä-Amerikan joissa. Huomattava piirre on alaleuan kärjestä lähtevät kaksi lyhyttä rihmaa. Sen tiedetään usein hyppäävän vedestä nappaamaan veden yllä olevilla oksilla lepäileviä hyönteisiä. Siksi sitä kutsutaan myös vesiapinaksi. Aravana saalistaa enimmäkseen pieniä kaloja, mutta sadekauden aikana se saalistaa myös hyönteisiä vedenpinnan yläpuolelta. Sille maistuvat myös äyriäiset ja nilviäiset.


title: Aravana

text: Aravana on suuhautoja, eli mätimunat kehittyvät emon alaleuan pussissa. Pieninä poikaset saattavat myös hakea turvaa emon suusta. Samoin toimii myös esimerkiksi afrikkalainen niilintilapia.


title: Aravana

text: Kaakkois-Aasiassa elävä suurten akvaarioiden suosikkikala aasianaravana ("Scleropages formosus") kuuluu samaan heimoon.


title: Puutarhasuunnittelu

text: Puutarhasuunnittelu on yksi arkkitehtuurin alalaji, jossa suunnitellaan esimerkiksi puutarhojen toimintoja ja kasvillisuutta. Oman puutarhansa voi suunnitella ja rakentaa kokonaan itse tai antaa kaiken tai vaan osan ammattilaisten hoitoon.


title: Puutarhasuunnittelu

text: Suunnittelussa huomioitavia asioita on puutarhan käyttötarkoituksen ja asukkaiden toiveiden lisäksi talon asukkaiden elämäntilanne: asuuko siellä vaikkapa lapsia tai huonosti liikkuvia vanhuksia. Joka pihassa siis pitäisi huomioida tontille tulevan ajotien paikka, lasten leikkipaikkojen sijainti, mahdolliset pyykinkuivatus- ja matontamppaustelineet. Onnistunein ratkaisu saadaan yleensä aikaan kun puutarha suunnitellaan samaan aikaan kuin talokin.


title: Puutarhasuunnittelu

text: Suunnittelussa onkin tärkeintä aloittaa juuri eri toimintojen sijoittelusta, kasvit kannattaa valita vasta sen jälkeen. Maasto on tärkeää ottaa kasvien valinnassa huomioon: esimerkiksi kuivalle harjumaalle eivät sopeudu samat kasvit, joille luonnollinen ympäristö on kosteassa kuusimetsässä. Kasvien pitäisi myös muuten sopia ympäristöön: vanhojen talojen pihoille sopivat erilaiset kasvit kuin nykyaikaisen tiilitalon pihaan. Sellaista puutarhaa ei pysty suunnittelemaan, mikä ei vaatisi säännöllistä hoitoa. Esimerkiksi puita ja pensaita pitää leikata, etteivät ne pääse varjostamaan liikaa. Talvi pitää myös ottaa huomioon, että miltä kasvit näyttävät talvella ja että Suomessa tulee paljon lunta. Kaavoitus vaikuttaa myös puutarhoihin: asemakaavassa on voitu määritellä esimerkiksi aidan korkeus ja väri.


title: Puutarhasuunnittelu

text: Pihasta tehdään yleensä ainakin asemapiirros, joka esittelee muun muassa talon sijainnin tontilla ja tärkeimpiä korkeuslukuja. Erilaisia karttoja ja kuvia piirretään olemassa olevista rakenteista (tiet, kaapelit, valaisimet, kasvillisuus...) ja uusista asioista (esimerkiksi istutukset). Joitakin yksityiskohtaisia kuvia voidaan piirtää esimerkiksi päällystettävistä alueista. Piirustusten lisäksi suunnitteltaessa tehdään myös kirjallinen työselitys, kustannusarvio, taimi- ja tarvikeluettelot.


title: U-asema

text: U-asema eli Pitkärannan–Loimolan linja (U-linja) oli Laatokan Karjalassa sijaitseva jatkosodan aikainen puolustuslinja. U-asema sai nimensä sen pääsuunnittelijan ja varustamistöiden johtajan, majuri Yrjö Urton mukaan.


title: U-asema

text: Linjan linnoitustyöt alkoivat joulukuussa 1943. Torjuntataistelujen alkaessa kesällä 1944 linja oli 55 kilometriä pitkä ja se oli parhaiten varustettu Uomaan ja Pitkärannan suunnissa. Linjalla oli 15 valmista betonikorsua, 300 metriä panssariestettä ja viisi kilometriä taisteluhautaa. Muuten asema oli enimmäkseen keskeneräinen.


title: U-asema

text:
U-asema oli keskeneräinen puolustusasema, jossa oli muutama vahva tuliasema, noin 25 katettua korsua, 12 betonirakenteista bunkkeria, juoksuhautaoja ja koko aseman pituinen ja yhtenäinen piikkilankaeste. Kaikkiin panssariuriin oli tehty vahvahkot panssarivaunuesteet ja miinoitukset. Nietjärven kohdalla puolustusasema koostui kolmesta erillisestä linjasta, joista viimeinen, kapealla hiekkaharjulla sijaitseva oli selvästi vahvin.
Asemaa puolustivat 8. divisioona, 5. divisioona ja 7. divisioona ja reservinä oli 15. prikaati. Suomalaiset joukot miehittivät U-aseman pääosin 10. heinäkuuta mennessä. Vetäytyvien joukkojen mukaan saapui 120 tykkiä ja 40 kranaatinheitintä 6.–9. heinäkuuta. Nietjärven alueen miehitti 5. divisioonan Jalkaväkirykmentti 44 komentajanaan everstiluutnantti Ilmari Rytkönen sekä Jalkaväkirykmentti 2 komentajanaan eversti Heikki Saure.


title: U-asema

text: Neuvostoliiton Karjalan Rintama hyökkäsi U-asemaa vastaan neljän armeijakunnan voimin heinäkuussa 1944. U-asemaan oli ryhmitetty Suomen armeijan 5., 8. ja 7. divisioona.


title: U-asema

text: Suurin taistelu asemasta käytiin Nietjärvellä. Taistelulla oli suurtaistelun luonne 14.–15. heinäkuuta lähtien. Suomalaiset torjuivat hyökkäävän puna-armeijan joukot. Moskovan välirauhan jälkeen U-asema jäi Neuvostoliiton puolelle.


title: Kilta (Kerava)

text: Kilta on Keravan 2. kaupunginosa, joka sijaitsee keskustan länsipuolella ja Tuusulan rajan itäpuolella. Killan väkiluku oli vuoden 2014 lopussa 1 875 henkeä.


title: Kilta (Kerava)

text: Alueella on kioski, Killan Kievari -ravintola, Alepa, kerrostaloja (joista suurin osa kaupungin vuokrakerrostaloja), päiväkoti Konsti ja ala-aste Killan koulu.


title: Karambola

text: Karambola ("Averrhoa carambola") (käytetään myös nimeä tähtihedelmä) on vihertävän kellertävä, vaalea ja läpikuultava hedelmä, joka on poikkileikkaukseltaan tähden muotoinen. Se on kotoisin Intiasta ja Malesiasta, ja nykyään tätä pensasmaista puuta viljellään kaikkialla tropiikissa. Suomeen karambolahedelmiä tuodaan mm. Thaimaasta, Malesiasta ja Brasiliasta.


title: Karambola

text: Hedelmä syödään kuorineen, myös siemenet voi syödä. Maku on kirpeän hapokas, mikä johtuu hedelmässä olevasta oksaalihaposta, mutta maku on kuitenkin vaatimaton ja muistuttaa sitrushedelmiä. Karambolassa on paljon C-vitamiinia.


title: Karambola

text: Karambolaa voi syödä sellaisenaan, mutta kauniin muotonsa vuoksi sitä käytetään yleensä koristeena mm. jäätelöannoksissa, täytekakuissa, salaateissa, booleissa ja juomissa. Liha- ja kalaruokiakin koristellaan joskus karambolaviipaleilla, mutta hedelmää ei suositella lämpimiin ruokiin, sillä sen maku muuttuu parfyymimäiseksi.


title: Karambola

text: Karambolapuulla on pitkulaiset, jopa puolimetriset lehdet ja vaaleanpunaiset kukat. Puu voi kasvaa viisimetriseksi, ja siinä on oksia tiheässä. Se on varjokasvi, joka viihtyy isompien puiden alla. Ruukkukasvina sen lehdet "nukahtavat" eli menevät suppuun helposti kosketeltaessa tai ravistettaessa.


title: Impala

text: Impala eli pala-antilooppi ("Aepyceros melampus") on Afrikan yleisimpiä antilooppeja. Se elää yleisenä monin paikoin itäisessä ja eteläisessä Afrikassa. Lajin elinympäristöä ovat erilaiset reunaympäristöt, avoimet metsämaat, puu- ja pensassavannit. Se on antiloopiksi keskikokoinen ja painaa 40–76 kiloa. Väritys on selästä pähkinänruskea, kyljistä vaaleampi. Vatsa on valkoinen.


title: Impala

text: Impalalaumoissa on 15–120 yksilöä ja laumojen rakenne vaihtelee vuodenaikojen ja lisääntymisajan mukaan. Ravinto koostuu sadekaudella lähinnä heinästä, kuivana kautena enimmäkseen puiden ja pensaiden lehdistä. Impala juo mieluiten päivittäin ja pysyttelee lähellä juomapaikkoja. Naaras synnyttää 194–200 päivän kantoajan jälkeen yleensä vain yhden vasan, jota se imettää 4–7 kuukautta.


title: Impala

text: Impalat kuuluvat keskikokoisiin antilooppeihin. Ne kuuluvat myös antiloopeista siroimpiin. Impalan pään ja ruumiin yhteispituus on 1,1–1,5 metriä, hännän pituus 25–40 senttiä ja säkäkorkeus 77,5–100 senttiä. Koiraat painavat 53–76 kiloa, naaraat 40–53 kiloa. Koirailla on verraten ohuet, lyyramaiset ja uurteiset, 45–92 senttimetriä pitkät spiraalikierteiset sarvet. Naaraat ovat sarvettomia. Itäafrikkalaisille impaloille kasvaa selvästi suuremmat sarvet kuin niiden eteläisessä Afrikassa eläville lajitovereille. Kaula ja raajat ovat hoikat ja häntä tuuhea. Sorkat ovat uurteettomat. Impalan hajurauhaset sijaitsevat takajalkojen yläpuolella, samassa kohtaa, jossa on tumma tupsu. Aikuisilla koirailla on hajurauhaset myös otsassa. Naarailla on neljä nisää.


title: Impala

text: Impalan karvoitus on tasaista ja kiiltävää. Väritys on selkäpuolelta tumman kellertävänruskea tai punertava, jaloista ja reisistä vaaleampi. Kyljet ovat hieman selkää vaaleammat. Valkoinen vatsa rajautuu terävästi kylkiin. Vatsan lisäksi myös kurkku, korvien sisäosat, silmien ympärys ja huulet ovat valkoiset, samoin kuin hännän sisäpinnat. Korvien kärjet ovat mustat. Hännällä sekä molemmilla reisillä kulkee musta juova. Impalalla on takajalkojen nilkoissa ja kupeilla sekä takajalkojen lonkkien edessä selvästi erottuvat mustat laikut. Naaraat ja koiraat ovat sarvia lukuun ottamatta samannäköiset. Nuorillakin impaloilla on aikuisille ominainen väritys. Alalajeista mustanaamaimpala on hieman muita impaloja pienempi, ja lisäksi sen turvassa on musta läikkä ja sen häntä on tavanomaista pidempi ja hyvin tuuhea.


title: Impala

text: Impalalla on luonnostaan itäiseen ja eteläiseen Afrikkaan sijoittuva laaja levinneisyysalue, joka ulottuu Kenian keski- ja itäosista ja Ugandan koillisosista KwaZulu-Natalin pohjoisosiin ja sieltä länteen aina Namibiaan ja Angolan eteläosiin saakka. Koillis-Angolassa ja Luoteis-Namibian Kaokolandissa elävän mustanaamaimpalan levinneisyys on muista impaloista selvästi erillään. Impaloja on istutettu lukuisille yksityisille riistatiloille ja pienille suojelualueille ympäri eteläistä Afrikkaa. Niitä on siirretty myös kahdelle Gabonissa sijaitsevalle suojelualueelle, vaikkakaan impala ei kuulu Gabonin luontaiseen nisäkäslajistoon.


title: Impala

text: Lajin levinneisyys on pysynyt historiallisella ajalla suureksi osaksi ennallaan, mutta laji on hävinnyt joiltakin alueilta metsästyksen ja asutuksen leviämisen takia. Burundista impala on hävinnyt kokonaan. Impala ei ole uhanalainen, eikä siihen kohdistu lajina merkittäviä uhkia. Sopeutuvana lajina impala kestää monia muita kasvinsyöjiä paremmin ylilaidunnuksen ja kulotuksen aiheuttamia ympäristönmuutoksia. Lajin kokonaismääräksi arvioidaan lähes kaksi miljoonaa yksilöä, joista noin neljännes elää suojelualueilla. Kantojen uskotaan olevan kokonaisuudessa vakaita, etenkin suojelualueilla, joilla niiden määrä voi jopa olla kasvussa. Mustanaamaimpala luokitellaan kuitenkin vaarantuneeksi. Suurimmat mustanaamaimpalan kantaa verottavat uhkatekijät ovat salametsästys, karjatalous ja ankara kuivuus. Myös mahdollinen risteytyminen lähialueiden riistatiloilla elävien tavallisten impalojen kanssa muodostaa sille uhan. Vuosina 1968–1971 siirrettiin 180 mustanaamaimpalaa Etoshan kansallispuistoon, jossa niiden määrä on kasvanut tasaisesti 1 500 yksilöön. Muulla elää nykyisin vain alle 500 tämän alalajin edustajaa. Niitä on viety myös yksityisille tiloille Pohjois-Namibiaan.


title: Impala

text: Impala on puu- ja pensassavannien laji, joka välttää avoimia alueita ja metsiä. Tavallisesti sitä tavataankin seuduilla, joilla kasvaa matalia puita, korkeita pensaita ja joilla on vain vähän aluskasvillisuutta. Se kuitenkin laiduntaa mieluusti puu- ja pensassavannien reunamilla. Impalat eivät mielellään poistu kauas juomapaikkojen läheisyydestä. Ne suosivat ravinnerikkaan maaperän akaasiasavanneja, jotka tarjoavat hyvälaatuista ruohoa ja hyvälaatuisia versoja kuivaa kautta varten. Sadekaudella impalat saattavat liikkua myös ruohostomailla, joilla kasvaa hajanaisia pensaita. Muuttavia impaloja voi tavata keskellä avointa tasankoakin.


title: Impala

text: Impalat ovat enimmäkseen päiväaktiivisia, mutta ne liikkuvat jonkin verran myös yöllä. Päivän kuumimpien tuntien ajan ne seisovat tai lepäävät maassa jossakin suojaisassa paikassa. Ne ovat sosiaalisesti kaikkein aktiivisimpia pian sarastuksen jälkeen ja ennen auringonlaskua, jolloin myös laumat liikkuvat eniten. Impalojen aktiivistuttua ne kulkevat verkkaisesti. Ne huiskuttelevat samalla häntäänsä, nytkäyttelevät korviaan ja polkevat jalkojaan, koska pistävät kärpäset ärsyttävät niitä. Yönsä ne viettävät lepäillen maassa ja märehtien ruokaansa. Kuivina aikoina suurin osa impaloista vaeltaa jonkin verran etsien uusia ruohomaita. On kuitenkin tiettyjä alueita, joilla tarvetta tällaiseen vaeltamiseen ei ole. Esimerkiksi Serengetissä impalayksilö voi elää koko elämänsä kymmenen neliökilometrin alueella. Impalaryhmien sosiaalinen rakenne vaihtelee eri vuodenaikoina. Naaraiden ja vasojen klaanissa on tavallisesti 15–120 yksilöä, mihin vaikuttaa elintilan laajuus. Naaraiden reviiri käsittää 80–180 neliökilometriä. Sadekaudella reviirejä puolustetaan kiivaasti, mutta kuivalla kaudella rajat menevät päällekkäin sekä saman klaanin sisällä että eri klaanien välillä. Itäisen Afrikan impalat ovat kuivalla kaudella selvästi territoriaalisempia kuin eteläisen Afrikan lajitoverit, joilla sekoittumista on tähän aikaan enemmän. Kuivana kautena impalalaumat saattavat paisua jopa useiden satojen yksilöiden kokoisiksi.


title: Impala

text: Sadekaudella laumojen rakenne muuttuu jälleen. Tällöin tavataan kolmentyyppisiä eri pääryhmiä. Yksi ryhmä ovat reviiriä puolustavat koiraat, joilla ei ole naaraita. Toisen muodostavat koiraiden poikamieslaumat, jotka eivät puolusta reviiriä ja joihin kuuluu myös nuoria koiraita. Reviirin perustaa vain noin kolmannes koiraista. Kolmas ryhmä ovat lisääntyvät naaraiden ja niiden poikasten muodostamat laumat, joissa liikkuu myös alle neljän vuoden ikäisiä koiraita. Kuivana kautena koiraat liittyvät urosryhmiin tai vaihtoehtoisesti elävät sekaryhmissä naaraiden kanssa.


title: Impala

text:
Kiima-ajan alkaessa naaraslaumat pirstoutuvat pienempiin osiin. Lisääntymisoikeudesta kamppailevat koiraat perustavat uudelleen reviirin, ja reviirittömät lyöttäytyvät yhteen pieniin ryhmiin, jotka voivat välillä liittyä naaraiden laumaan. Juuri ennen kiimaa kuitenkin vain muutama koiras voi liittyä naarasryhmään. Vain noin kolmannes uroksista perustaa reviirin, jonka pinta-ala on 20–90 hehtaaria. Urokset merkitsevät reviirin virtsalla ja ulosteilla ja puolustavat sitä tunkeilijoilta. Reviirin hankittuaan impalaurokset käyvät vesikuopilla, jotka sijaitsevat ei-kenenkään maalla. Urokset ovat kiima-aikaan melko aggressiivisia, mutta erityisen aggressiivisia ne ovat reviirejä perustettaessa. Silloin taistelut ja takaa-ajot ovat yleisiä. Impalat ovat enimmäkseen hiljaisia, mutta urosten reviiriääntely koostuu melko kauas kantavasta käheästä rytmikkäästä mylvinnästä ja röhinästä. Naaraat käyskentelevät koiraiden reviirien läpi, koiras yrittää pitää niitä hallinnassaan ja lopulta hedelmöittää kiimassa olevat naaraat. Koiras huomaa naaraan kiiman sen virtsasta. Tämän jälkeen se alkaa mainostaa itseään naaraalle ärjymällä, tuhahtelulla tai matalalla venyttelyllä. Sitten koiras alkaa jahdata naarasta, ja ennen parittelua se saattaa vielä nyökytellä ja heiluttaa kieltään. Kiiman laannuttua koiraat lopettavat reviirin puolustamisen ja voivat liittyä muiden urosten ryhmään. Naaraiden ja nuorten ryhmät ovat koiraslaumoja pysyvämpiä.
Impalan ehkä huomiota herättävin piirre on sen pakoreaktio. Kun impaloja häiritään, koko lauma alkaa loikkia. Impalat hyppäävät eteenpäin, suoraan, ylös ja sivuille, 5–10 metrin pituisia ja jopa kolmen metrin korkuisia loikkia. Käytöksen uskotaan hämäävän saalistajia, ja hyppivät impalat terävästi rajoittuvine väreineen näyttävätkin usein hämmentävän hyökkääjän. Toinen erikoinen piirre hypyissä on se, että hyppivän impalan laskiessa jalkansa maahan se potkaisee takajalkansa ilmaan. Monista muista tasankojen kasvinsyöjistä poiketen impalat pakenevat ennemmin tiheän kasvillisuuden joukkoon kuin avoimelle savannille. Impalojen pääsaalistaja on ilmeisesti leopardi, mutta myös gepardit, leijonat, täplähyeenat, hyeenakoirat, krokotiilit ja pytonit saalistavat niitä. Vasoja uhkaavat myös suuret petolinnut, kuten gasellikotka sekä pienet kissaeläimet, sakaalit ja paviaanit.


title: Impala

text: Punkkeja ja muita ulkoloisia torjuakseen impalat sukivat turkkiaan nuolemalla sitä alhaalta ylöspäin. Lisäksi ne kampaavat koko turkkinsa käyttämällä apuna alaleuan etuhampaita. Sukimisessa käytetyt hampaat ovat ohuita ja neulamaisia, mikä auttaa loisten irrottamisessa. Muiden antilooppien tavoin impalakin raapii usein eturuumistaan takajalkojen sorkilla saadakseen ulkoloisia irti.


title: Impala

text: Päiväntasaajalla impalat synnyttävät ympäri vuoden, mutta eniten niitä syntyy maaliskuussa ja marraskuussa. Zimbabwessa ensimmäiset vasat syntyvät joulukuun alussa. Niiden määrällinen huippu sattuu joulukuun puolenvälin ja tammikuun alun väliseen aikaan. Kaksivuotiaat naaraat ovat ensisynnyttäjiä, ja niiden vasat syntyvät hieman myöhemmin kuin vanhempien naaraiden jälkeläiset. Naaraan kantoaika kestää 194–200 päivää. Ennen synnytystä naaras eroaa laumasta, ja synnytys tapahtuu yleensä keskipäivällä.


title: Impala

text: Emo saa tavallisesti yhden, harvoin kaksi vasikkaa. Vasikka painaa syntyessään keskimäärin 5,55 kiloa. Naaras palaa vasikkansa kanssa laumaan 1–2 päivän kuluttua. Laumassa ne viedään ”lastentarhaan”, jossa vasikat voivat liikkua, leikkiä ja sukia yhdessä. Vasikat kasvavat nopeasti, sillä urosvasalla alkavat sarvet pilkistää esiin jo parin kuukauden iässä. Emo vieroittaa vasikan ennen seuraavaa kiimaa, eli imetys kestää 4–7 kuukautta. Kiiman aikana vasikat saattavat muodostaa omia erillisiä ryhmiään. Nuoret urokset häädetään laumasta noin puolivuotiaina. Tämän jälkeen ne liikkuvat vielä lauman lähettyvillä kunnes liittyvät omiin poikamiesryhmiinsä. Karkotuksen ja poikamieslaumaan liittymisen välisenä aikana ne ovat kaikkein suurimmassa vaarassa jäädä petojen saaliiksi.


title: Impala

text: Naaraat tulevat sukukypsiksi jo 1,5 vuoden ikäisinä, koiraat vasta nelivuotiaina, jolloin myös niiden sarvetkin ovat kasvaneet täyteen mittaansa. Iäkkäämmät koiraat kuitenkin estävät niitä lisääntymästä heti sukukypsyyden saavuttamisen aikaan. Nuoret urokset pystyvät pitämään reviiriä vasta viiden tai kuuden vuoden ikäisinä. Naaraiden kohdalla tilanne on eri, sillä ainakin 75 prosenttia Zimbabwen kaksivuotiaista impalanaaraista tulee tiineeksi. Vanhemmista naaraista ainakin 97 prosenttia tulee kiima-aikana kantavaksi.


title: Impala

text: Impalat syövät sadekaudella lähes pelkästään heiniä, mutta kuivana aikana niiden osuus putoaa noin kolmannekseen, sillä pääravintoa ovat tähän aikaan puiden ja pensaiden lehdet. Ravintoon kuuluvat myös erilaiset kukat ja hedelmät.


title: Impala

text:
Impala muodostaa oman Aepycerotinae-alaheimonsa onttosarvisten heimossa. Alaheimon levinneisyys on aina rajoittunut Afrikkaan, ja sen kehityslinja erkani muista onttosarvisista jo mioseenikaudella. Vanhimmat löydetyt fossiilit ovat 6,5 miljoonan vuoden takaa, eikä impala ole muuttunut paljoakaan noista ajoista. Jotkut tutkijat jopa luokittelevat mioseenikautisen impalan samaan "A. melampus" -lajiin nykyisten impaloiden kanssa. Koska impala erkani muista onttosarvisista niin varhain, sen liittäminen muihin nykyisiin alaheimoihin on hyvin vaikeaa. Se näyttää ulkoisesti tyypilliseltä antiloopilta ja muistuttaa paljon monia muita onttosarvisia. Sillä on kuitenkin lukuisia ominaisuuksia, joita muilla onttosarvisilla ei ole. Jotkin biologit ovatkin kiistelleet sen luokittelusta omaksi ryhmäkseen. Aikaisemmin eräät tutkijat pitivät sitä gasellien lähisukulaisena, jotkut taas uskoivat ruokoantilooppien olevan sitä lähempänä. Alan Gentry on esittänyt tekemiensä hampaiden, kallon ja sarven tohlojen huolellisten mittausten ja tutkimusten perusteella, että gnuut ja lehmäantiloopit olisivat impalan lähimpiä sukulaisia. Nykyään lähimpinä ryhminä voidaan pitää hevosantilooppien, lehmäantilooppien ja vuohieläinten alaheimoja, mutta kaikki tutkijat eivät hyväksy tätä käsitystä.
Sana "impala" tulee zulun kielen sanasta "im-pala" ja tarkoittaa ”gasellia”. Nimen alkuperänä voi olla myös tswanan kielen sana "phala". Nimitystä on käytetty englannin kielessä ainakin vuodesta 1875. Lajin tieteellinen nimi taas juontuu kreikan kielestä. Suvun nimi tulee sanoista "aipos" (”korkea”) ja "keras" (”sarvi”), joka viittaa uroksen pitkiin, lyyramaisiin sarviin. Lajinimi on peräisin kreikan sanoista "melas" (”musta”) ja "pous" (”jalka”), joka viittaa impalan takajalkojen mustiin karvatupsuihin.


title: Impala

text: Martin Lichtenstein kuvasi lajin vuonna 1812 Kurumanin alueen Khosisista, Kapmaasta, nykyisestä Etelä-Afrikasta. Alalajien lukumäärä vaihtelee lähteittäin. "Mammal Species of the World" -tietokannan mukaan impalalla on kuusi alalajia, mutta IUCN:n mukaan alalajeja erotetaan tavallisesti vain kaksi: Afrikan itä- ja eteläosissa elävä nimialalaji "A. m. melampus" ja Lounais-Angolassa sekä Luoteis-Namibiassa elävä elävä mustanaamaimpala "A. m. petersi". Eteläisen Afrikan itäosien impalat ovat vaaleampia ja pienempiä kuin Itä-Afrikan. Nimialalaji "A. m. melampus" elää Kaakkois-Angolassa, Namibiassa, Botswanassa, Lounais-Sambiassa ja Sambesijoen eteläpuolella. Mustanaamaimpala luokitellaan joskus myös omaksi lajikseen. Alalaji "A. m. johnstoni" elää Pohjois-Mosambikissa, Malawissa, Itä-Sambiassa ja Tansanian eteläisimmissä osissa. Alalaji "A. m. katangaein" elää vain Kongon demokraattisen tasavallan kaakkoisosissa ja "A. m. rendilis" Keniassa ja Ugandassa sekä "A. m. suara" Tansaniassa ja Ruandassa.


title: Impala

text: Impalaa metsästetään ahkerasti. Impala on harvoja antilooppeja, jonka liha on mureaa. Impaloista saadaan lihan lisäksi myös nahkoja ja trofeita. Niitä käytetään myös yleisesti syöttinä leopardeille. Impala on usein ulkomaisten metsästäjien ensimmäinen kohde. Laji on myös tavallinen näky turistisafareilla.


title: Goodwood Circuit

text: Goodwood Circuit on moottorirata West Sussexissa, Englannissa. Se toimii Goodwoodin Festival of Speedin näyttämönä.


title: Goodwood Circuit

text: Rata sijaitsee maan etelärannikolla Goodwoodin kartanon lähellä ja se kulkee kaupungin toisen maailmansodan aikaisen ruohopintaisen lentokentän ympäri. Ensimmäinen kilpailu siellä pidettiin vuonna 1948 ja sen voitti Stirling Moss.


title: Goodwood Circuit

text: Moni kuuluisa F1 -kuljettaja on ajanut Goodwoodissa, kuten esimerkiksi Mike Hawthorn ja Graham Hill, jotka ajoivat ensimmäiset yksipaikkaisten kilpailut juuri siellä.


title: Goodwood Circuit

text: Radalla on myös tapahtunut vakavia onnettomuuksia: Moss kolaroi St. Mary's -mutkassa aiheuttaen hänen kilpauransa loppumisen. McLaren-tallin perustaja Bruce McLaren kuoli testionnettomuudessa vuonna 1970.


title: Goodwood Circuit

text: Goodwoodissa ei enää vuoden 1966 jälkeen ajettu kilpailuja, koska radan omistajat eivät halunneet lisättävän mutkia hidastamaan nopeutuneita autoja. Festivaalin mäkiajon suosion jälkeen ohjelmaan lisättiin vuonna 1998 myös kilpailu moottoriradalla, ja sen jälkeen rata on toiminut useiden historiallisten autojen kilpailujen pitopaikkana. Rataa käytetään nykyisin myös yleisöajossa.


title: Command & Conquer: Tiberian Dawn

text: Command & Conquer: Tiberian Dawn on Westwood Studiosin kehittämä ja Virgin Interactiven julkaisema reaaliaikainen strategiapeli. Peli on julkaistu vuonna Macintosh, MS-DOS, Nintendo 64, PlayStation ja Windows 95 -alustoille. Peli kuuluu "Command & Conquer" -sarjaan.


title: Command & Conquer: Tiberian Dawn

text: Peli kertoo 1990-luvulla YK:n perustaman GDI:n (Global Defense Initiative) ja terroristijärjestö Nodin (Brotherhood of Nod) taistelusta. Command & Conquer oli ensimmäisiä reaaliaikaisia strategiapelejä sekä ensimmäisiä pelejä, jonka mukana tuli kaksi CD:tä, kummallekin puolueelle omat tehtävät ja videot. Alun perin pelistä oli vain MS-DOS-versio, mutta myöhemmin julkaistiin Gold-edition, joka mahdollisti pelaamisen Windows 95:ssä, suurensi pelin resoluutiota ja sisälsi uudet kuvakkeet ja valikot, eli paransi pelin ulkonäköä huomattavasti. Vuonna 2007 EA laski pelin juhlavuoden kunniaksi ilmaiseen levitykseen, kyseinen versio toimii hyvin myös Windows XP:ssä.


title: Command & Conquer: Tiberian Dawn

text: Tiberium on avaruudesta tulleen asteroidin mukana tuoma kristallimainen kasvi. Se on todella kyvykäs leviämään ja se on tappavan vaarallista ihmiskeholle, pitkä altistuminen sille suurilla määrillä aiheuttaa tuskallisia mutaatioita ja hitaan kuoleman. Pelissä tohtori Mobiuksen tekemien tutkimusten mukaan se tulee peittämään suurimman osan maapallosta. Eritoten trooppisen vyöhykkeen valtiot ovat vaarassa. Se sisältää kuitenkin suuren määrän energiaa joten sitä käytetään pelissä "rahana". Nimi juontuu Tiber-joesta Italiassa, jossa Tiberiumia havaittiin ensi kerran. Nod väittää, että heidän omat tiedemiehensä löysivät sen ensin ja nimesivät sen keisari Tiberiuksen mukaan.


title: Command & Conquer: Tiberian Dawn

text: Vuosi 1995. Italiassa virtaavan Tiber-joen viereen iskeytyy meteoriitti, jonka kraatterin ympärille alkaa pian ilmestyä maahan vihertäviä kristalleja, jotka näyttävät leviävän itsestään, tappaen kaiken kasvillisuuden ympäriltään.


title: Command & Conquer: Tiberian Dawn

text: Tiberiumin huomattiin varsin nopeasti olevan paitsi erittäin tehokas mineraalien ja kaasujen kerääjä, myös äärimmäisen myrkyllistä. Elävän kudoksen altistuminen tiberiumille johtaa yleensä kuolemaan, ja pitkäaikainen altistuminen lisää mutaatioiden riskejä. Tutkijat, mukaan lukien tohtori Moebius, olivat aluksi innoissaan tiberiumin kyvystä "imeä" itseensä arvokkaita aineksia, mikä oli hyvänä vastapainona sen haittatekijöille.


title: Command & Conquer: Tiberian Dawn

text: Pitkään köyhyydestä kärsineet Afrikan valtiot näyttivät hyötyvän uudesta tulokkaasta eniten, sillä tiberiumin havaittiin lisääntyvän tehokkaimmin lämpimillä alueilla ja trooppisessa ilmastossa. Pian kehitettiinkin tiberiumia keräämään tarkoitettu leikkuupuimuri sekä jalostamoja, joissa kideaines käsiteltiin ja kerättiin talteen. Tiberiumista tuli siis eräänlainen tulonlähde.


title: Command & Conquer: Tiberian Dawn

text: Nod vaurastuu tässä vaiheessa.


title: Command & Conquer: Tiberian Dawn

text: Siinä missä muu maailma vielä luki Moebiuksen tutkimustuloksia monttu auki, Nod ryhtyi kiireesti "elonkorjuuseen" ja onnistui saavuttamaan monopoliaseman tiberium-markkinoilla. Saaliinsa se keräsi pääosin köyhyyden ja korruption riivaamista valtioista. Näille luvattiin palkkioksi Nodin suojelua ja parempi tulevaisuus. Todellisuudessa Nodia kiinnosti kuitenkin tiberiumin taloudellinen hyöty ja sotilaiden värvääminen sen alati kasvavaan, äärimmäisen uskolliseen armeijaan. Ennen pitkää Nod ryhtyi valtaamaan tällaisia maita itselleen ilman sen suurempaa vastustusta, olihan valtaosa ihmisistä jo Veljeskunnan puolella.


title: Command & Conquer: Tiberian Dawn

text: Nodin nopea rikastuminen, alati kasvava suosio, asevoimien tehokkuus ja länsimaista kulttuuria paheksuva, hyvin fundamentalistinen omistautuminen Kanen epämääräisille ja arveluttaville aatteille sai Yhdistyneet Kansakunnat huolestumaan. Terrori-iskuja pantiin yleensä joko Nodin tai sen rahoittamien järjestöjen piikkiin: kuuluisin näistä oli Wienin Great Trade Centerin tuhoutuminen pommi-iskussa, jonka pääsyylliseksi epäiltiin "Nodin terroristeja". Myös Irakin, Kiinan ja Pohjois-Korean kaltaisten, länsimaita vastustavien valtioiden tuki Nodille lisäsi jännitettä sen ja YK:n välillä.


title: Command & Conquer: Tiberian Dawn

text: YK ryhtyikin lopulta toimiin ja perusti 12. lokakuuta 1995 Global Defense Initiativen "puolustamaan YK:n perustuskirjassa määriteltyjä periaatteita".


title: Command & Conquer: Tiberian Dawn

text: "Alun perin jo 1950-luvulla toisen suuren maailmansodan jälkeen YK:n luoman "Operations Group Echo, Black Ops 9:n" perustalle luotu UNGDI, United Nations Global Defense Initiative – tuttavallisemmin GDI – on YK:n rahoittama ja avustama puolustusjärjestö, jonka pääasiallinen tehtävä on rauhan turvaaminen YK:n jäsenmaissa ja tarpeen tullessa mahdollisesti myös niiden ulkopuolella. GDI:n johtoon valittiin USA:n armeijan prikaatinkenraali Mark Jamison Sheppard."


title: Command & Conquer: Tiberian Dawn

text: Järjestyksen ylläpidon lisäksi GDI teki yhteistyötä monien tiedemiesten kanssa, muun muassa tohtoreiden Moebius ja Chan kanssa. Moebiusta GDI auttoi perustamalla sairaaloita tiberiumin riivaamiin siviilikyliin. Lisäksi GDI tarjosi suojelua sekä Moebiukselle että Chanille Nodin salamurhayrityksiltä. Tiedemiesten ja GDI:n yhteistyö liittyi monesti joko tiberiumin tutkimiseen tai siviiliväestön suojelemiseen sen haittavaikutuksilta, mutta osa tutkimustyöstä koostui erittäin salaisista sotilaallisista projekteista. Jälkimmäisistä mainittakoon kuuluisat X66-mammuttitankki ja tohtori Chanin työryhmän kehittämä maatakiertävä ionitykki.


title: Command & Conquer: Tiberian Dawn

text: Tutkimusten edetessä alko käydä vähitellen ilmi, että tiberium leviääkin tavallista helpommin. Vaikka suurin osa altistuneista kasveista kuolikin tiberiumin vallattua niiden elinympäristön, osa selvisi pahasti mutatoituneina. Puista syntyi tiberiumia levittäviä "kukkapuita" tai "hedelmäpuita". Pahimmat raportit kertoivat tiberiumin valtaamistä kylistä, jotka sen seurauksena autioituivat. Tohtori Moebiuksen aiemmat, optimistiset puheet tiberiumin "rajattomasta potentiaalista" vaihtuivat pikkuhiljaa ihmiskunnan varoittamiseen tästä, vielä suurilta osin tuntemattomasta uhkasta. Tiberiumin taloudellinen arvo ei silti kärsinyt tutkijoiden varoituksista huolimatta, ja Nod vahvistui vahvistumistaan.


title: Command & Conquer: Tiberian Dawn

text: YK sieti Nodin toimia aina siihen saakka, kunnes sen korviin kantautui huhuja joiden mukaan Kane olisi neuvottelemassa Kiinan johtajien kanssa mahdollisesta länsimaiden vastaisesta liittoutumasta. Tämä oli yhdessä Great Trade Center-iskun kanssa viimeinen pisara YK:lle. Jo todella monia maita hallitseva Nod oli nyt sen silmissä vaarallisen, maailmanvalloitukseen tähtäävän imperiumin alku ja Kane "suurin uhka vapaalle maailmalle". Global Defense Initiativen tehtäväksi asetettiin vapauttaa Nodin veljeskunnan ikeestä kaikki sen valtaamat maat ja tehdä Kanen aikeet tyhjiksi.


title: Command & Conquer: Tiberian Dawn

text: Ensimmäinen tiberiumsota käynnistyi.


title: Command & Conquer: Tiberian Dawn

text: GDI on rauhaan pyrkivä YK:n rahoittama sotilasorganisaatio. GDI perustettiin jo 50-luvulla jolloin se tunnettiin nimellä Operations Group Echo, Black Ops 9, jonka tehtävänä oli estää tulevien maailmansotien syttyminen. Vuonna 1995, kun Nod alkoi olla suurempi uhka kuin aluksi luultiin YK nimesi organisaation Maailmanlaajuiseksi Puolustus Aloitteeksi.


title: Command & Conquer: Tiberian Dawn

text: GDI:lla on kaikista raskaimmat aseet ja pelätty maatakiertävä Ionikanuuna. GDI pohjaa selkeästi raskaaseen panssarivoimaan, mikä näkyy suurina panssarirynnäkköinä ja valtavan mammuttitankin käyttönä. GDI:lla on ilmaylivoima, kiitos A-10 Thunderbolt-maataistelukoneiden mutta Nodilla on niitä vastaan maan alle piiloutuvat Ilmatorjuntaohjukset, jotka tulevat esiin vain ampuakseen.


title: Command & Conquer: Tiberian Dawn

text:
Nod on salaperäisen Kanen johtama terroristijärjestö joka käyttää kylmästi väkivaltaa jotta pääsee tavoitteisiinsa. Sen päämaja on Sarajevossa. Kane oli Stalinin neuvonantaja pelissä Red Alert, mutta petti tämän ja salamurhasi Stalinin. Nod:in taktiikka perustuu nk. "Hit and Run"-iskuihin, siksi Nod:in yksiköt ovat nopeita ja mobiilisia GDI:hin verrattuna (paitsi M2 Bradley-panssarivaunu).
Nod on onnistunut tässä käyttämällä nopeita rynnäkköpyöriä ja näkymättömiä häivetankkeja. Nod toimii köyhien valtioiden rahoittajina ja suojeliana, eritoten Afrikassa ja Väli-Amerikassa.


title: Command & Conquer: Tiberian Dawn

text: Tutkijoiden arvio Nod:in veljeskunnasta.


title: Command & Conquer: Tiberian Dawn

text: "Nod väittää juuriensa ulottuvan jo vuoteen 1800 eaa.. ja se esiintyy abrahamilaisena kulttina, jolla on halu tuoda vaurautta sinne, missä köyhyys riivaa ihmisten jokapäiväistä elämää sekä luoda rauhanomainen tulevaisuus, missä kaikki ovat osana "yhtä veljeskuntaa", siis keskenään tasa-arvoisia. Samalla se vaikuttaisi olevan multikansallinen korporaatio ja eräänlainen kansallisvaltio. "Veljeys, yhtenäisyys, rauha.", kuuluu Nodin tunnetuin motto.


title: Command & Conquer: Tiberian Dawn

text: Todellisuudessa Veljeskunta on kvasi-uskonnollinen, hyvin varustautunut ja teknologiaa palvova, terroristijärjestön piirteitä omaava sotilaallinen organisaatio. Nodia johtaa mystinen ja hyvin karismaattinen mies nimeltä Kane."Ioni-kanuuna on tekee paljon tuhoa kaikkea maassa olevaa vastaan mutta melko pienellä alueella. Sillä on myös pitkä latausaika.Command & Conquer: The Covert Operations on vuonna 1996 pelille julkaistu laajennos. Se sisältää 15 lisäkenttää, uusia yksiköitä ja uuden ääniraidan. Pelin juoni ei virallisesti liity alkuperäiseen peliin eikä kampanjoita tarvitse pelata missään tietyssä järjestyksessä.


title: Command & Conquer: Tiberian Dawn

text: Command & Conquer: Gold on uudelleenjulkaisu "Command & Conquer: Tiberian Dawnille" vuodelta 1997. Se oli hittimenestys ennen 2000-lukua. Pelinä se oli täysin samanlainen kuin "Tiberian Dawn", mutta siinä on tarkempi resoluutio, parempi grafiikka ja käyttöliittymäparannuksia "" -pelistä.


title: Fermat’n monikulmiolause

text: Fermat'n monikulmiolauseen mukaan jokainen positiivinen kokonaisluku on formula_1:n formula_1-kulmioluvun summa.


title: Fermat’n monikulmiolause

text: Esimerkkinä kolmioluvuista on 17 = 10 + 6 + 1.


title: Fermat’n monikulmiolause

text: Tunnettu erikoistapaus lauseesta on Lagrangen neljän neliön lause, jonka mukaan jokainen positiivinen kokonaisluku voidaan esittää neljän neliön summana. Esimerkiksi formula_3.


title: Fermat’n monikulmiolause

text: Joseph-Louis Lagrange todisti neliötapauksen vuonna 1770, ja Gauss todisti kolmiolukuja koskevan tapauksen vuonna 1796. Lauseen todisti kokonaisuudessaan vasta Augustin Louis Cauchy vuonna 1813. Lauseen todistus perustuu seuraavaan Cauchyn keksimään tulokseen:


title: Fermat’n monikulmiolause

text:
Jos formula_4 ja formula_5 ovat parittomia positiivisia lukuja, joille formula_6 ja formula_7 ja formula_8 siten, että
formula_9
ja
formula_10


title: Efemeridi

text: Efemeridien laskeminen oli 1700-luvulle saakka tähtitieteilijöiden tärkeimpiä tehtäviä, kunnes enemmän taivaankappaleiden fysiikkaan liittyvät tutkimuskohteet korvasivat työlään ja tylsän laskennan. Taivaankappaleiden efemeridit on julkaistu perinteisesti kirjoina, mutta nykyään ne lasketaan yleensä tietokoneella. Jokseenkin kaikki tähtikarttaohjelmat osaavat tarvittaessa laskea ja tulostaa halutun kohteen efemeriditaulukon.


title: Efemeridi

text: Tyypillisesti efemeridit kattavat useita satoja vuosia. Esimerkiksi asteroidien ja komeettojen radoissa tapahtuu kuitenkin satojen vuosien aikaskaalassa muiden kappaleiden vuorovaikutuksista johtuvia muutoksia, joita ei voida ennustaa analyyttisesti. Siksi efemerideille tulee aina ilmoittaa epookki, jolle koordinaatit on annettu, kuten J2000.0.


title: Efemeridi

text: Nykyiset tieteelliset efemeridit antavat usein myös muuta hyödyllistä tietoa kohteesta, kuten sen etäisyyden, kirkkauden, näennäisen halkaisijan tai nousu- ja laskuajat.


title: Efemeridi

text: Efemeridejä käytetään tähtitieteen lisäksi navigoinnissa sekä esimerkiksi valokuvauksessa, kun valaistuksen suunnittelussa halutaan huomioida Auringon tai Kuun nousu- ja laskuajat.


title: Maria Magdaleenan kirkko (Tukholma)

text: Maria Magdaleenan kirkko () sijaitsee Södermalmissa, Tukholmassa. Se valmistui vuonna 1625 ja on siten Södermalmin vanhin kirkko. Kirkko on nimetty Magdalan Marian mukaan ja se kuuluu nykyään Maria Magdaleenan seurakunnalle. Paikalla on aikaisemmin sijainnut 1350-luvulla valmistunut siunauskappeli, joka purettiin vuonna 1527 kuningas Kustaa Vaasan käskystä ja jonka raunioille nykyinen kirkko on rakennettu.


title: Maria Magdaleenan kirkko (Tukholma)

text: Kirkko sijaitsee Bellmansgatanin ja Hornsgatanin rajalla, Mariatorgetin ja Slussenin välissä. Nicodemus Tessin vanhempi ja Nicodemus Tessin nuorempi suunnittelivat ja rakennuttivat sen. Rakennustyöt aloitettiin vuonna 1588 Juhana III:n käskystä, mutta työt keskeytettiin hänen kuolemansa takia ja valmis kirkko vihittiin käyttöön vasta vuonna 1634.


title: Maria Magdaleenan kirkko (Tukholma)

text: Kirkko oli yksi niistä 300 rakennuksesta, jotka paloivat 19. heinäkuuta 1759, ja Carl Johan Cronstedtin johtama entisöinti valmistui vuonna 1763. Hän suunnitteli nykyisen rokokoo-tyylisen sisustuksen. Esimerkiksi vuyodelta 1763 oleva rokokoota edustava saarnastuoli on hänen suunnittelemansa. Arkkitehti Carl Fredrik Adelcrantz suunnitteli vuonna 1774 valmistuneen urkuparven. Carl Fredrik Sundvallin suunnittelema uusklassistista tyylisuuntaa edustava torni rakennettiin 1824. Tornin sisällä on paljon vanhempi kappeli, joka lienee valmistunut vuoden 1430 tienoilla. Ensimmäinen maininta Maria Magdaleenan kappelista on vuodelta 1352.


title: Maria Magdaleenan kirkko (Tukholma)

text: Viimeisin sisätilojen restaurointi tehtiin 1927 ja ulkopuolella tehtiin parannuksia 1986.


title: Maria Magdaleenan kirkko (Tukholma)

text: Kirkkomaata reunustavassa siipirakennuksessa on 26 hautakuoria vuosien 1709 ja 1777 väliseltä ajalta.


title: Maria Magdaleenan kirkko (Tukholma)

text: Kirkkomaalla ovat myös runoilijoiden Erik Johan Stagneliuksen, Evert Tauben, Johan Runiuksen, Carl August Nicanderin ja Lasse Lucidorin haudat. Evert Tauben hautakivi on koristettu hänen vaimonsa Astri Tauben tekemällä rintakuvalla. Kirkossa on Carl Michael Bellmanin muistotaulu. Hänen isoisänsä Michael Hermonius oli Maria Magdaleenan kirkon kirkkoherra.


title: Joutsenprinsessa

text: Joutsenprinsessa ("The Swan Princess") on yhdysvaltalainen animaatioelokuva vuodelta 1994. Elokuva perustuu Pjotr Tšaikovskin "Joutsenlampi"-balettiin, jonka pääosassa on prinsessa nimeltä Odette. Ilkeän velhon takia Odette muuttuu öisin kuun paistaessa joutseneksi, ja loitsun voi murtaa vain lupaus ikuisesta rakkaudesta. Elokuvan on ohjannut entinen Disney-ohjaaja Richard Rich, joka on aiemmin työstänyt muun muassa piirrosklassikkoja "Topi ja Tessu", "Pelastuspartio Bernard ja Bianca" ja "Hiidenpata".


title: Joutsenprinsessa

text: Elokuva on saanut neljä jatko-osaa: "Joutsenprinsessa ja taikavuoren salaisuus" (1997), "Joutsenprinsessa ja lumottu valtakunta" (1998), "Joutsenprinsessan joulu" (2012) ja "" (2014).


title: Joutsenprinsessa

text: Leskeksi jääneet kuningas Vilhelm ja kuningatar Alberta hallitsevat valtakuntiaan tahoillaan. Vilhelmin perillinen on hänen tyttärensä, prinsessa Odette, ja Albertalla on poika, prinssi Derek. He yrittävät kihlata lapsia toisilleen jotta valtakunnat yhdistyisivät. Vuosien mittaan Odette ja Derek tapaavat toisensa joka kesä ja heidät yritetään saada rakastumaan. Suunnitelma ei kuitenkaan onnistu, sillä kaksikko vain välttelee ja kiusaa toisiaan. Yllättäen, aikuisiksi kasvaneet Derek ja Odette ihastuvat toisiinsa. Odette kuitenkin uskoo Derekin rakastuneen häneen vain ulkonäkönsä vuoksi eikä häitä järjestetä.


title: Joutsenprinsessa

text: Kotimatkalla metsässä Vilhelm ja Odette kohtaavat ilkeän Rupert-velhon, jonka Vilhelm on karkottanut valtakunnastaan vallankaappausaikaiden vuoksi. Rupert muuttaa itsensä Suureksi eläimeksi ja sieppaa Odetten. Vilhelm ehtii ennen kuolemaansa kertoa Derekille, että heidän kimppuunsa hyökännyt peto ei ole se, miltä se näyttää. Kaikki muut uskovat Odetten kuolleen, mutta Derek ei suostu antamaan periksi vaan aikoo löytää hänet ja harjoittelee jousiammuntaa Suuren eläimen tuhoamiseksi.


title: Joutsenprinsessa

text:
Rupert-velho vie Odetten lammelle, jossa hän on langettanut tämän päälle loitsun ja muuttanut tämän joutseneksi. Lumous raukeaa aina kuunvalon aikaan ja kun kuutamo häipyy lammelta, Odette muuttuu takaisin joutseneksi. Odette pelastuu kiroukselta vain, kun hänelle vannotaan ikuista rakkautta ja se todistetaan maailmalle. Velho-Rupert itse suostuu murtamaan kirouksen, jos Odette suostuu hänen vaimokseen ja he hallitsevat valtakuntaa yhdessä.
"Joutsenprinsessa" sai ensi-iltansa amerikkalaisissa elokuvateattereissa 18. marraskuuta 1994. Elokuva ei ollut yleisömenestys, sillä se keräsi lipputuloina vain alle 10 miljoonaa dollaria. Yhtenä syynä huonoon menestykseen pidettiin Disneyn päätöstä laittaa uudelleen teatterilevitykseen jo kesällä ensi-iltansa saanut "Leijonakuningas". Elokuvan kappale ”Far Longer Than Forever” (suomeksi "Ain täältä ikuisuuteen") oli ehdolla parhaan laulun Golden Globe -palkinnon saajaksi, mutta palkinnon vei lopulta "Leijonakuninkaan" ”Can You Feel the Love Tonight”.


title: Kari Kiianmaa

text: Kari Kiianmaa (s. 1951) on psykologi ja kouluttaja. Hän toi vuonna 1992 Suomeen Bruce Fisherin kehittämän eroseminaarin. Hän on julkaissut ja kääntänyt useita ihmissuhteisiin liittyviä kirjoja.


title: Kari Kiianmaa

text: Kiianmaalla on vastaanotto Helsingissä ja Jyväskylässä.


title: Eroseminaari

text: Eroseminaari on yhdysvaltalaisen kasvatustieteen tohtori Bruce Fisherin (1931–1998) kehittämään lähestymiseen perustuva tapa työstää parisuhteen päättymiseen liittyviä kokemuksia. Kyseessä on ryhmässä totetutettu, käytäntöä korostava (pragmaattinen) oppimistapahtuma. Seminaariin osallistuvat ihmiset saavat tietoa sekä kasvua tukevia kokemuksia seminaarikurssin aikana, mikä auttaa heitä työstämään normaalia elämänkriisiään. Tiedon, harjoitusten ja kokemusten avulla ihmissuhteita opitaan ymmärtämään paremmin. Samalla seminaarilaisten mahdollisuus vaikuttaa omaan elämäänsä paranee.


title: Eroseminaari

text: Yhdysvaltalainen Bruce Fisher alkoi 1970 -luvulla kehittää menetelmää, jolla voitaisiin auttaa parisuhteen loppumisen kokeneita henkilöitä. Tutkittuaan ja analysoituaan huolellisesti lukuisia avioeroja hän kehitti toipumisohjelman parisuhteen päättymisen aiheuttamasta kriisistä. Lähestymisestä Fisher käyttää nimeä "jälleenrakennus". Fisherin jälleenrakennus-malli on tullut suosituksi välineeksi erojen työstämisessä ja se on levinnyt ympäri maailman. Fisherin erotyöskentelyä käsittelevä perusteos on nimeltään "Rebuilding: When Your Relationship Ends", jonka suomeksi käänsi nimellä "Jälleenrakennus, kun suhteesi päättyy" psykologi Kari Kiianmaa (*1931). Kirjaa käytetään tyypillisesti eroseminaarien kirjallisena materiaalina, mutta on koettu hyödylliseksi eron jälkeen myös ilman seminaaria, ja voi olla avuksi myös parisuhdekriisejä työstettäessä ihmissuhteen yhä jatkuessa. Fisherin jälleenrakennusohjelmaan kuuluu 19 jälleenrakennuskuutioksi nimitettyä aihepiiriä, jotka ihmisen tulisi käsitellä eheytyäkseen parisuhteen purkautumisesta. Eri ihmiset käsittelevät aihepiirejä vaihtelevasti eri järjestyksessä, vaikka Fisherin lähestymisessä onkin tietty systemaattinen etenemisjärjestys. On tavallista käsitellä samanaikaisesti useaa eron teema-aluetta. Käsittely on menetelmän kehittäjän mukaan tehokkainta eroseminaarissa, joka kestää tavallisesti kymmenen viikkoa. Tämän seminaarin aikana on yhteisiä kokoontumisia kolme tuntia viikossa. Jokaisella tapaamiskerralla on eri teema ja tehtävät. Eroaan osallistujat työstävät sekä yksin että ryhmässä. Tapaamissa tyypillisesti eron itsekin kokenut ohjaaja tai ryhmänvetäjä ja ryhmän muiden jäsenten vertaistuki helpottaa selvitymisprosessia.


title: Eroseminaari

text: Psykologi Kiianmaa luopui aktiivisesta Fisherin jälleenrakennusmallin mukaisen Eroseminaarin kouluttajan roolistaan vuonna 2013 ja luovutti menetelmäoikeudet Suomessa eteenpäin filosofian maisteri "Marianna Stolbow"ille (*1965). Yhdessä he muokkasivat mallista uusitun, Suomeen sovelletun version nimellä "Suomalainen eroseminaari". Siinä on 10 tai 10+1 tapaamiskertaa, joista yhdestoista kerta on tarkoitettu niille, jotka haluavat työstää perheen lapsiin liittyviä teemoja.


title: Eroseminaari

text: Suomalaisia eroja 2000-luvun alussa kartottaneen väitöskirjatyön mukaan (suomalaiset erosta toipuneet kertovat) parhaita selviytymiskeinoja olivat tulevaisuuteen suuntautuminen, eron työstäminen yksin ja sosiaalinen tuki. Vähemmän apua erosta selviytymiseen toivat avioeron pohtimisen välttäminen, uskonnollinen tuki ja ammattiapu. Myös yliopistollisessa lopputyössä tehdyt havainnot toteavat eroseminaarin edistäneen merkittävästi avioeroon sopeutumista (PsyM Katja Lötjösen gradu). Osallistujien tärkeäksi kokemien tavoitteiden - kuten tulevaisuuden helpottumisen, itsetunnon lisääntymisen ja avoimuuteen kasvamisen - koettiin helpottuneen. Seminaari oli osanottajille hyödyllinen ja tarjonneen mahdollisuuden käydä läpi erokriisiään myönteisessä ympäristössä. Seminaarin ryhmämuotoisuus tarjosi myös mahdollisuuden löytää uusia merkityksellisiä ihmissuhteita (Heli Kuosmasen gradu).


title: Eroseminaari

text: Vuonna 2015 järjestettyjen eroseminaarien tyypillinen hinta oli 100–600 euroa. Hintaa halvensi muun muassa kurssin järjestäminen osana aikuiskoulutusta esimerkiksi työväenopiston kurssitarjonnan yhteydessä. Kalliimmassa päässä oli kahden viikon intensiivinen kurssi ulkomailla aurinkorannalla.


title: Twilight Time

text: Twilight Time on Stratovarius-yhtyeen vuonna 1992 julkaistu toinen albumi, joka julkaistiin alun perin vuonna 1991 omakustanteena nimellä "Stratovarius II". Albumi herätti paljon kiinnostusta erityisesti Japanissa, jossa se myös nimettiin parhaaksi ulkomaalaiseksi levyksi. Lisäksi albumi oli Japaniin maahantuotujen levyjen top10-listalla viisi kuukautta. Levy oli suuri harppaus melodisempaan suuntaan, mutta kappaleet sisälsivät edelleen melko raskaita riffejä. Vaikka albumin kansilehdessä on mainittu basistiksi Jari Behm, soitti Timo Tolkki kaikki albumin bassoraidat. Twilight Timeltä julkaistiin myös yksi single, ”Break the Ice”.


title: Twilight Time

text: Sävellykset: Timo Tolkki


title: Sean Paul

text: Sean Paul Ryan Francis Henriques (s. 9. tammikuuta 1973 Kingston, Jamaika), taiteilijanimeltään Sean Paul, on jamaikalainen Grammy-palkittu räppäri sekä reggae- ja dancehall-artisti. Debyyttialbuminsa "Stage One" hän julkaisi vuonna 2000. Vuonna 2002 valmistui toinen, menestynyt studioalbumi "Dutty Rock", joka sisälsi hittikappaleet "Gimme the Light" ja "Get Busy". Sean Paul vieraili myös Beyoncén "Baby Boy" -kappaleella ja Blu Cantrellin "Breathe"-remixissä. Hänen kolmas albuminsa, "The Trinity", ilmestyi vuonna 2005. Levyltä nousivat suurhiteiksi singlet "We Be Burnin'" ja "Temperature". Albumista tuli edeltäjänsä tavoin menestys.


title: Sean Paul

text: Sean Paul on vieraillut musiikkikanava MTV:n ohjelmissa "Punk’d" ja "Making the Video". Hän teki myös yhteishitin "Break it off" barbadosilaisen laulaja Rihannan kanssa. Vuoden 2010 kuumin hitti Sean Paulilta on Bob Sinclairin kanssa yhteistyönä tehty Keshan kappale "Tik Tok." Sean Paulin vuonna 2011 ilmestyneestä singlestä "She Doesn't Mind" tuli YouTube- ja radiohitti. Lisäksi hän on ollut mukana Simple Planin kappaleella "Summer Paradise". Hänen kuudes studioalbuminsa "Full Frequency" julkaistiin vuonna 2014. Tällöin hän myös lähti levy-yhtiöstään Atlantic Recordsilta ja ryhtyi itsenäiseksi artistiksi.


title: Sean Paul

text: Vuonna 2016 Sean Paul on ollut vierailevana artistina mm. Sian kappaleella ”Cheap Thrills”, Little Mixin kappaleella ”Hair” sekä Jay Seanin kappaleella ”Make My Love Go”.


title: Donington Park

text:
Donington Park on moottorirata, joka sijaitsee North West Leicestershiressa, Isossa-Britanniassa. Sitä on käytetty MotoGP-sarjassa ja Formula 1:ssä. Se on myös musiikkifestivaalien pitopaikka.
Formula 1 -sarjan piti palata Doningtoniin kaudeksi 2010, mutta rahavaikeuksien vuoksi niin ei käynyt.


title: Donington Park

text: Formula E -sarja käyttää rataa ennen kauden alkua järjestävien testien ajoratana. Itse kilpailuja Formula E -sarjassa ei radalla ajeta, sillä kaikki sarjan osakilpailut ajetaan katuradoilla.


title: Donington Park

text: Rata valmistui vuonna 1931, ja ensin sitä käytettiin vain moottoripyöräkilpailuissa. Vuodesta 1937 alkaen rataa voitiin käyttää Grand Prix -kilpailuissa.


title: Donington Park

text: Radalla on ajettu eri kilpailusarjojen kilpailuja, kuten esimerkiksi Britannian vakioautosarjaa, MotoGP:tä sekä Formula 1 -kilpailu vuonna 1993, jonka voitti Ayrton Senna. Autosport-lehti luonnehti sitä ”vuosikymmenen ajoksi”, koska Senna nousi kilpailun alussa viidenneltä sijalta kärkipaikalle ja voitti toiseksi ajaneen Damon Hillin yli minuutin aikaerolla. Rata-alueella on myös Sennan muistomerkki lahjatavarakaupan vieressä.


title: Vesipuhveli

text: Vesipuhveli eli arnee ("Bubalus bubalis" tai "Bubalus arnee") on suurikokoinen nautaeläinten alaheimoon kuuluva maanisäkäs. Sitä pidetään kotieläimenä laajoilla alueilla.


title: Vesipuhveli

text: Vesipuhvelilla on suuret sarvet, jotka kaartuvat tyvestä taakse- ja ulospäin sekä kärjestään vähitellen sisäänpäin. Vesipuhveli on isokokoinen ja voimakas eläin, jota ihmiset ovat pitäneet kotieläimenä tuhansia vuosia, ja siitä on haarautunut erillinen kesy vesipuhveli, joka on villinä luonnossa elävää pienikokoisempi. Kesystä vesipuhvelista on jalostettu päärodut jokipuhveli ja suopuhveli. Kesy ja villi vesipuhveli voivat lisääntyä keskenään. Aikuisen kotieläimenä pidetyn vesipuhvelin paino voi vaihdella 300–600 kg:n välillä. Villinä luonnossa elävän puhvelilehmän paino voi olla jopa 800 kg ja sonnin 1 200 kg. Villinä luonnossa elävän vesipuhvelisonnin keskimääräinen paino on 900 kg, pituus 2,4–3 metriä ja korkeus hartioiden kohdalta 1,7 metriä.


title: Vesipuhveli

text: Suo- ja jokipuhvelin kromosomiluku on erilainen: suopuhvelilla 48 ja jokipuhvelilla 50, kun taas naudalla ja biisonilla se on 60.


title: Vesipuhveli

text:
Vesipuhvelit syövät ravinnokseen ruohokasveja ja muita puuvarrettomia maa- ja vesikasveja. Vesipuhvelin luontaista elinaluetta on Aasia, jossa elää 95 % populaatiosta, mutta niitä voi tavata puolivilleinä myös Pohjois-Afrikasta, Lähi-idästä ja Euroopasta, jonne ihmiset ovat niitä aikojen saatossa siirtäneet. Australian Pohjoisterritoriossa elää luonnonvaraisina satoja tuhansia vesipuhveleita, joiden esi-isät jätettiin alueelle villiytymään paikallisten varuskuntien lähdettyä pois 1800-luvulla. Vesipuhvelit voivat elää luonnossa noin 25-vuotiaiksi ja vankeudessa 29-vuotiaiksi.
Vesipuhvelit elävät 10–20 yksilön laumoissa, jotka toisinaan liittyvät isommiksi laidunlaumoiksi. Ne yrittävät välttää kuumuutta ja ruokailevat mieluusti varhain aamusta ja illalla. Niillä on tapana vilvoitella keskipäivällä vedessä tai mudassa. Villit vesipuhvelit elävät korkearuohoisissa tiheiköissä ja viidakoissa soiden lähettyvillä. Etelämpänä ne asustavat jokseenkin kovaperäisemmällä maalla.


title: Vesipuhveli

text: Vesipuhvelit saavuttavat sukukypsyyden noin 3–3,5 vuoden iässä, ja kantoaika voi vaihdella 300–340 päivän välillä. Pariutuminen tapahtuu yleensä sadekauden lopulla, ja ne saavat yleensä yhden vasikan noin kahden vuoden välein maalis–toukokuussa.


title: Vesipuhveli

text: Vesipuhvelin fossiileja on löydetty Euroopasta pleistoseeniajalta. Ilmaston muutoksen myötä laji katosi pitkäksi aikaa, kunnes se omaksuttiin kotieläimenä jälleen. Sen katsotaan levinneen muun muassa Mesopotamian kautta Kaakkois-Aasiasta. Leviämisreiteistä on vaihtelevia käsityksiä: On esimerkiksi esitetty, että hunnit olisivat tuoneet lajin Pannonian kautta. Tätä vastaan on tosiasia, että Euroopassa on jokityypin eläimiä eikä kiinalaisia suopuhveleita, joita on todettu hunneilta. Toisaalta esitetään, että laji olisi levinnyt arabien välityksellä Lähi-idän kautta. Puhveleja on kasvatettu perinteisesti eräissä Balkanin maissa, mutta merkittävimmin Italiassa.


title: Amerikanviiriäiset

text: Amerikanviiriäiset ("Odontophoridae") on kanalintujen heimo, johon kuuluu yhdeksän sukua. Amerikanviiriäiset ovat vain etäisesti sukua aitokanoihin kuuluville viiriäisille, joita ne kuitenkin muistuttavat elintavoiltaan ja ulkonäöltään.


title: Enontekiön kirkko

text: Enontekiön kirkko sijaitsee Enontekiön kirkonkylässä, Hetassa. Arkkitehti Veikko Larkaksen suunnittelema kirkko on vihitty käyttöön vuonna 1952. Rapattu tiilikattoinen kirkko, seurakunnan kuudes kirkko, on aivan Hetta – Palojoensuu -tien vierellä, pienen kumpareen päällä. Kirkko on eräs Museoviraston määrittelemistä Suomen valtakunnallisesti merkittävistä rakennetuista kulttuuriympäristöistä. Museoviraston mukaan kirkko ja sen kellotorni ovat ”Hetan kirkonkylän maisemallisia maamerkkejä vesistön ja vaaranrinteen välissä”.


title: Enontekiön kirkko

text: Enontekiön kirkko on rakennettu vuosina 1951–1952 tiilestä ja betonista. Kirkon eteläpuolella on erillinen, noin 30 metriä korkea hoikkarakenteinen kellotorni. Tornin ja varsinaiseen kirkkorakennuksen välillä on katos.


title: Enontekiön kirkko

text: Kirkko rakennettiin edellisen, Lapin sodassa vuonna 1944 tuhoutuneen kirkon tilalle. Yhdysvalloista, Amerikan luterilaisilta kirkoilta saatiin huomattava lahjoitus kirkon rakentamiseksi.


title: Enontekiön kirkko

text: Kirkkosali on kolmilaivainen ja muotokieleltään pelkistetty. Sen vaikuttavin osa on taiteilija Uuno Eskolan 1951 tekemä alttariseinä "Taivaaseen astuva Jeesus siunaa Lapin kansaa". Teos, joka on noin 14 metriä korkea ja alhaalta noin 8,7 metriä leveä, peittää lähes koko päätyseinän. Se kuvaa ylösnoussutta Kristusta, joka siunaa Lapin maata ja kansaa. Teoksen pohja, tunturimaisema, on tehty freskotekniikalla ja hahmot, lapinpukuinen mies ja nainen sekä jutaava porotokka, ovat mosaiikkityötä. Kirkon kattokruunut ovat Paavo Tynellin suunnittelemat. Saarnastuolin puuveistokset on tehnyt taiteilija Mikko Hovi. Punahonkainen kastepöytä on Lapin rajavartioston 3. komppanian lahjoittama ja kirkon urut on saatu lahjoituksena Länsi-Saksasta vuonna 1958.


title: Enontekiön kirkko

text: Kirkkoa on kunnostettu ulkoa 2005 ja sisältä vuonna 2006. Se on vuotuisten Hetan musiikkipäivien keskeisiä konserttipaikkoja.


title: Enontekiön kirkko

text: Perimätiedon mukaan Enontekiön ensimmäinen kirkko on rakennettu 1600-luvulla Rounalaan, paikkaan joka on noin 20 Kilometriä etelään Kilpisjärveltä ja noin 7 kilometriä Könkämäenosta Ruotsin puolelle. Enontekiöstä tuli Jukkasjärven seurakunnan kappeliseurakunta 1673. Seuraava kirkko on rakennettu 1600-luvun alussa Markkinaan, Lätäsenon suuhun. Huonokuntoinen kirkko on uusittu samalle paikalle. Seurakunta itsenäistyi vuonna 1747. Haminan rauhassa 1809 Suomen ja Ruotsin välinen raja vedettiin kulkemaan pitkin Tornion- ja Muonionjokea. Raja jakoi silloisen Enontekiön seurakunnan kahtia. Suomen puolelle jäänyt osa muodosti Muonion kanssa Muonionniskan seurakunnan. Seurakunnan pääkirkko oli Muoniossa. Markkinan kirkko purettiin 1827 ja sen hirret uitettiin pitkin Muonionjokea Palojoensuuhun ja kirkko pystytettiin sinne. Enontekiön seurakunnasta tuli kappeliseurakunta 1856 ja 1864 kappeliseurakunnan keskuspaikaksi määrättiin Hetta, jonne valmistui uusi kirkko 1865. Se oli seurakunnan viides kirkko, joka sittemmin tuhoutui sodassa 1944. Enontekiön seurakunta oli itsenäistynyt 1918.


title: Reijo Jylhä

text: Reijo Jylhä (s. 18. syyskuuta 1960 Kannus) on suomalainen valmentaja. Hän oli Suomen hiihtomaajoukkueen päävalmentaja keväästä 2014 kevääseen 2018 saakka. Hän toimi päävalmentajana myös keväästä 2001 kevääseen 2006.


title: Reijo Jylhä

text: Vuosina 1987–1992 Jylhä toimi Sotkamon urheilulukion johtavana valmentajana, 1994–1998 Suomen Hiihtoliiton nuorten ryhmän valmentajana sekä 1998–2001 SkiCatsien eli B-maajoukkueen valmentajana.


title: Reijo Jylhä

text: Nykyään Jylhä toimii Aino-Kaisa Saarisen, Anne Kyllösen ja Ville Nousiaisen henkilökohtaisena valmentajana. Lisäksi Jylhä on työskennellyt Lapin urheiluakatemian hiihtovalmentajana Santasport Lapin Urheiluopistolla. Hän on toiminut myös urheiluohjelma Elixirin päävalmentajana.


title: Reijo Jylhä

text: Jylhä avioitui syyskuussa 2018 Lapin urheiluakatemian yleisurheilun lajivalmentaja Susanna Parkkisenniemen kanssa.


title: Jenni Vainio

text: Jenni Susanna Vainio (ent. Puolakka ja Sirén, 13. lokakuuta 1972 Lempäälä – 20. maaliskuuta 2013 Helsinki) on Anu Palevaaran näyttelemä kuvitteellinen hahmo MTV3-kanavan saippuasarjassa "Salatut elämät". Hahmo oli mukana sarjassa vuosina 1999–2001, 2002–2011 sekä syksystä 2012 maaliskuuhun 2013 asti. Hahmo nähtiin sarjasta tehdyssä tv-oheissarjassa nimeltä "Pihlajasatu" kesällä 2018. Jennillä oli pitkään hallussaan sarjassa pisimpään ollut naispäärooli vuoden 2018 alkuun asti, jolloin Ulla Taalasmaa ohitti hänet.


title: Jenni Vainio

text:
Jenni poistui sarjasta ensimmäisen kerran vuonna 2001 näyttelijän äitiysloman myötä. Tuolloin Palevaara ei ollut vielä varma, haluaisiko enää jatkaa sarjassa äitiysloman jälkeen. Palevaara kuitenkin palasi sarjaan vuonna 2002 ja hänen raskautensa kirjoitettiin myös Jennille, joka oli poissaolonsa aikana synnyttänyt poikalapsen. Seuraavan kerran Jenni poistui näyttelijän omasta tahdosta marraskuussa 2011. Jenni palasi sarjaan jälleen 28. syyskuuta 2012 esitettävässä jaksossa, jossa hän soitti Cindylle puhelun. Jenni nähtiin sarjassa jälleen lokakuussa 2012, jolloin selvisi Jennin olleen Saksassa. Jenni oli naimisiin mentyään vaihtanut sukunimensä Siréniksi. Jenni poistui sarjasta lopullisesti maaliskuussa 2013, kun Kuulan perhettä ahdistellut Heiskanen ampui vahingossa Sepon sijaan Jennin.
Jenni oli sarjan alussa yksinkertainen nuori nainen, joka oli usein työtön ja varaton, eikä aina pystynyt maksamaan itse vuokraansa vaan joutui usein lainaamaan siskoltaan. Jenni oli myös erotettu koulusta, koska hän ei ollut suorittanut riittävästi kursseja. Jenni panosti paljon ulkonäköönsä ja miehiin. Jenni joutui useamman kerran pettymään miesten torjuessa hänet tai käytettyään häntä hyväksi. Myöhemmin Jenniä kasvatti vastuuntuntoisemmaksi Nikon syntyminen ja Kentaurin omistajuus.


title: Jenni Vainio

text: Jenni varttui Lempäälässä siskonsa Katjan ja vanhempiensa Birgittan ja Iiron kanssa. Nuorena Jenni muutti siskonsa kanssa Helsinkiin, jossa he asuivat tädiltään vuokraamassa asunnossa. Jennillä on poika Niko, jonka Jenni synnytti ollessaan saksalaisessa vankilassa edesmenneen Toni Veijalaisen aiheuttamien velkojen vuoksi.


title: Jenni Vainio

text: Jenni oli aikeissa mennä naimisiin Nikon biologisen isän Tonin kanssa, mutta Toni karkasi hääpäivänä teille tietämättömille kirkosta, kunnes palasi sekoittamaan Jennin elämää vuonna 2003. Jo ensimmäisellä tuotantokaudella ja myöhemmin Tonin jätettyä Jennin heidän hääpäivänään, Jennillä oli suhde Aki Nikkisen kanssa. Jennin näyttelijä Anu Palevaara on maininnut Akin olleen Jennin suurin rakkaus Pihlajakadulla. Suhteiden kariuduttua niin Toniin kuin Akiinkin, Jennillä oli vankilasta palattuaan lyhyitä suhteita eri miehiin. Myöhemmin Jenni alkoi seurustelemaan itseään nuoremman Ami Vainion kanssa. He menivät naimisiin ja Amista tuli Nikon adoptioisä, mutta pitkä liitto päättyi eroon.


title: Jenni Vainio

text: Sen jälkeen hän meni naimisiin Ossi Puolakan kanssa, mutta suhde päättyi eroon Ossin muistinmenetyksen takia. Jenni päätyi parisuhteeseen Ossin lääkärin Miika Mäkelän kanssa. Suhde kuitenkin päättyi Miikan palattua yhteen entisen vaimonsa Katariinan kanssa. Ossin muistin palauduttua Jenni palasi yhteen tämän kanssa yhteen. Jenni kuitenkin ihastui ministeri Asko Erkkilään, jolloin Jennin ja Ossin suhde päättyi. Ministerin ja Jennin suhdetta vaikeutti se, että Asko oli edelleen naimisissa vaimonsa Mintun kanssa. Vaikea suhde päättyi eroon ja Asko palasi vaimonsa luokse. Myöhemmin Jenni palasi yhteen Ossin kanssa ja pari meni uudelleen naimisiin. Ossi jätti Jennin ihastuttuaan juuri syntyneen poikavauvansa äitiin Cindy Rintalaan. Jennin ja Ossin välit olivat paranemaan päin ennen Jennin kuolemaa, mutta he eivät ehtineet lopullisesti sopia välejään.